Krentiyɛn kɔrɔ ko di?\nAla bi yen wa? Jon lo ye Yezu Krista?\nƝiningali: Krentiyɛn kɔrɔ ko di?\nJaabili: Daɲɛ-gafe ɲafɔra ko Krentiyɛn ye “mɔgɔ min lanin lo ko Yezu ye Krista ye walima ka limaniya bla diina min lanin lo Yezu kuma nin na.” Hali ni o ɲafɔli nin ka ɲi, daɲɛ-gafew caman fana y’a ɲafɔ cogo min na, a kɔrɔ ma bɔ Ala ka kuma min ye tiɲɛ kuman nin y’a ɲafɔra cogo min. Layidu kura kɔnɔ o ye Yezu ka kalandew wele siɲɛ fila ko “Krentiyɛnw.” (Cidenw 11:26; 26:28; 1 Pɩyɛri 4:16). Ka Yezu ka kalandenw wele ko krentiyɛnw o daminɛna Antiyɔsi le (Cidenw 11:26) barisa o bilako, o ka baara ani o ka waajuliw tun ye komi Krista taa nin ye. Kumansɛn min o b’a wele ko “krentiyɛnw” kɔrɔ nɔgɔman ye “Krista ka antonw” walima “minw bi tugu Yezu kɔ.”\nTuman caman tɛmɛni, “Krentiyɛn” kumasɛn kɔrɔ tununan sisan, a kɛrɛ komi min ye diinɛ mɔgɔ ye ani ka kɛ Ala ka mɔgɔ ɲuman wala Yezu Krista ka kalanden min ye ɲuman walima ɲuman tɛ. Mɔgɔ caman minw ti ni Yezu Krista ka lannaya ye o b’o yɛrɛ kɛ komi Krentiyɛnw walasa o bi taa eglisi ra walima min be “Krentiyɛn” jamana kan. Bari ka ta eglisi kɔnɔ, ka se ka dɛsɛbagatɔw ladon, wala ka kɛ min nusɔn ka di o t’i kɛ Krentiyɛnw. Ka taa eglisi kɔnɔ t’i kɛ Krentiyɛnw komi ka taga garaaji ra t’i kɛ mɔbili ye. Ka kɛ eglisi mɔgɔ ye, ka taga tuman bɛɛ eglisi ra, ka dili kɛ eglisi ka baara kun kɔrɔ o t’i kɛ Krentiyɛn.\nBibulu b’a fɔ anw ye ko ɲumanw min an b’a kɛ ma kɛ ko Ala sɔnna anw na. Titi 3:5 y’a fɔ, “a y’an kisi. O ma kɛ an kɛwaliɲuman kɔsɔn, nga a ka makari le kɔsɔn a y’o kɛ, an ye niikura sɔrɔ jii kɔnɔ koli fɛ Nii Senuman barika la, sisan an ɲanaman lo Ala faan fɛ.” O ra, Krentiyɛnw ye mɔgɔ min segira ka wolo tugu Ala fɛ (Zan 3:3; 3:7, 1 Piyɛri 1:23) min y’a ka lannaya bla Yezu Krista kan. Efɛzikaw 2:8 b’a fɔ an ɲana ko: “Aw lar’a la minkɛ, o le y’a to aw kisira nɛɛma barikala, o te aw yɛrɛ seko ye, o ye Ala ka nili ye.”\nKrentiyɛn sɔbɛ ye mɔgɔ ye min y’a ka lannaya bla Yezu Krista kan ani baara min a y’a kɛ, ani tugu a ka saya gwengwen yiri kan anw ka jurumuw kama an’a kununi suuw cɛma tile sabanan lon. Zan 1:12 b’a fɔ an ɲana koo, “Nga minw sɔnn’a ma, ka l’a la, a ye se di olu ma ka kɛ Ala denw ye.” O y’i Krentiyɛn lɔn a ka kanuya mɔgɔw ra a n’a ka sɔn Ala la (1 Zan 2:4,10). O banni kɔ Krentiyɛn sɔbɛ ye Ala ka deen sɔbɛ le ye, Ala ka lukɔnɔmɔgɔ, ani mɔgɔ min ye nii kura sɔrɔ Yezu Krista kɔsɔn.\nAw sɔnnɔ Yezu la aw ye fɛn min kalan siti nin kɔnɔ? Nin aw sɔnna, aw ye “ne sɔnna Yezu ra bi” digi.\nAw bi sekɔ Julakan siti daminɛ kan\nAn bi se ka to ɲanamanya banbali kɔnɔ ni Ali ye\nAn bi se ka Ala ka yafa sɔrɔ cogo di\nAla bi yen wa?\nSira juman lo ye kisili sira nin ye?\nJon lo ye Yezu Krista?


Bɔk 13 AKKDC08 - Masaba y'a fɔ Musa ye ko: «Aw k'aw - Bible Search\nBɔk 12 Bɔk 14\nBuru funubali ani deen fɔlɔw ka koo\n1Masaba y'a fɔ Musa ye ko: 2- «Aw k'aw dencɛ fɔlɔw bɛɛ di ne ma, ani begɛnw ta fana, Isirayɛlidenw ka dencɛ fɔlɔw, ani begɛnw ta. O bɛɛ ye ne ta ye.»\n3Musa y'a fɔ jama ye ko: «Aw bɔra jɔnya la loon min na Ezipiti, aw k'aw hakili to o loon na, saan o saan, ka ɲanagwɛ kɛ o loon na, bari Masaba ye aw bɔ yen ni barika ye. Aw man kan ka buru dumu, fununan be min na. 4Aw be bɔra bii *Abibu kalo la. 5Masaba ye layidu ta aw bɛmaw ye ko a bena kanaanw ni itiw ani amoniw ni iviw ani zebuziw ka jamana di aw ma. Nɔnɔ ni lii ka ca o yɔrɔ la kosɔbɛ, jamana diman lo. N'a y'a kɛ aw donna yen tuma min na, aw ka landa nin kɛ kalo nin na. 6Fununan te buru min na, aw bena o dumu tile wolonwula kɔnɔ. Tile wolonwulanan loon bena kɛ ɲanagwɛlon ye Masaba ye. 7Fununan te buru min na, aw bena o dumu tile wolonwula nunu kɔnɔ. Buru si kana sɔrɔ, fununan be min na, fununan si kana sɔrɔ aw ka jamana yɔrɔ si la. 8O loon na, aw k'a fɔ aw deenw ye ko Masaba ye nin ni nin le kɛ aw ye aw bɔtuma Ezipiti jamana na, ko aw be koo nin kɛ o le kama. 9O bena kɛ aw fɛ i n'a fɔ taamasiɲɛ aw bolo kan, n'aw teen na, k'aw hakili jigi o la ko Masaba ka sariya kuma ka kan ka to aw daa la tuma bɛɛ, bari a y'aw bɔ Ezipiti jamana kɔnɔ a ka sebagaya barika la. 10O la, aw bena landa nin bato a waati latigɛnin na saan o saan.\n11«Ni Masaba sera n'aw ɲuman ye kanaanw ka jamana kɔnɔ, k'a di aw ma, i n'a fɔ a ye layidu ta aw, n'aw bɛmaw ye cogo min na, 12- o tuma na, aw k'aw dencɛ fɔlɔw bɛɛ di Masaba ma, n'aw ka begɛnw deen fɔlɔw. Fɛɛn o fɛɛn kɛra cɛman ye, o ye Masaba ta ye. 13Aw bena to ka fali deen fɔlɔ kunmabɔ ni sagaden ye k'o di Masaba ma. N'aw m'o kɛ, aw k'a kuun ci. Aw bena to k'aw dencɛ fɔlɔw kunmabɔ fana. 14Sini ma sini ma, n'aw deenw y'aw ɲininga ko: ‹Nin kɛkun ye mun ye?›, aw k'a fɔ u ye ko: ‹Masaba ye an bɔ Ezipiti jɔnya la ni barika ye. 15Masacɛ tun te sɔnna an ka taga minkɛ, o la, Masaba ye Ezipitikaw deen fɔlɔw, n'u ka begɛnw deen fɔlɔw bɛɛ faga. O le y'a to an be begɛnw deen fɔlɔ cɛmanw bɛɛ di Masaba ma k'o kɛ saraka ye, ani k'an dencɛ fɔlɔw kunmabɔ.› 16Ayiwa, a bena kɛ taamasiɲɛ ye aw fɛ, i n'a fɔ bolo kan taamasiɲɛ ni teen na ta. Bari Masaba y'an bɔ Ezipiti jamana kɔnɔ n'a yɛrɛ ka sebagaya ye.»\nIsirayɛlidenw ka koo kongokolon kɔnɔ\n17Tuma min na Ezipiti masacɛ ye sira di jama ma, filisiw ka jamana sira tun ka surun, nga Ala m'a kɛ u ka o sira nin minɛ, bari a ko: «N'u y'a ye ko u bena kɛlɛ kɛ yen, n'a sɔrɔ u ka miiri bena yɛlɛma, ka kɔsegi Ezipiti.» 18O la, Ala y'a kɛ jama munumununa ni kongokolon sira ye ka taga Buruku kɔgɔji faan fɛ. Isirayɛlidenw bɔra Ezipiti jamana na tuma min na, u labɛnnin tun lo. 19- Musa ye Yusufu kolow bɔ a kaburu kɔnɔ, ka taga n'u ye, bari Yusufu tun ye Isirayɛlidenw wajibiya ka kali. A ko: «Siga t'a la, Ala bena na aw dɛmɛ ka bɔ yan. N'a y'o kɛ tuma min na, aw ka ne kolow ta ka taga n'u ye.»\n20U wilila ka bɔ Sukɔti ka taga sigi Etamu, kongokolon daa la. 21Masaba tun bilara u ɲa tilefɛ, sankaba kɔnɔ janko ka sira yira u la. Sufɛ, a tun be bila u ɲa tasuma kɔnɔ sanfɛ ka yeelen bɔ u ye, janko u ka se ka taama suu ni tile. 22Sankaba nin tun te bɔ jama ɲafɛ tilefɛ, tasuma fana tun te bɔ u ɲa sufɛ.


MAKABEW FILANAN 4 AKKDC08 - Simɔn y'a ka siya janfa - Bible Search\nMAKABEW FILANAN 3 MAKABEW FILANAN 5\nMAKABEW FILANAN 4\n1Simɔn y'a ka siya janfa cogo min na ka Alabatosoba nafolo koo fɔ Apoloniyusi ye, an y'o fɔ ka tɛmɛ. Ale Simɔn kelen kelen le tagara ɲa ka galon la Oniyasi kan ko Oniyasi le kɛra sababu ye gwɛrɛgwɛrɛko nin ye Eliwodɔri sɔrɔ k'a tɔɔrɔ. 2Dugu ɲumankɛla, mɔgɔ min b'a baden zuwifuw tanga, sariyaw bato ka di min ye haali, Simɔn y'a jaa gwɛlɛya k'a fɔ ko ale lo b'a fɛ ka duu siri faamacɛ la k'a ka fanga cɛn. 3O juguya nin tagara ɲa fɔɔ Simɔn ka mɔgɔw dɔ ye fagaliw kɛ. 4Oniyasi y'a ye k'o keliya nin be juguyara ka taga minkɛ, ani ko Siriba ni Fenisi mara kuntigi, min ye Menɛsite dencɛ Apoloniyusi ye, ko ale tun be Simɔn ta tɔɔ juguyara ka taga minkɛ, 5a wilila ka taga masacɛ fɛ. Nga a ma ta'a ka mɔgɔw si jalakiyɔrɔ dɛ, a tagara bɛɛ ka hɛrɛ le kama, u kelen kelen bɛɛ. 6Sabu a y'a ye ko ni masacɛ ma dɔ fɔ, ko hɛrɛ tena sɔrɔ mara nin kɔnɔ, Simɔn ten'a ka nalomanyakow dabila.\n7Masacɛ Selekusi sanin kɔ, Antiyokusi min be wele ko Epifani, ale sigir'a nɔɔ na masaya la. Oniyasi baden Zasɔn ye duu siri a la ka sarakalasebagaw kuntigiya bɔsi a la. 8Zasɔn tagara ɲɔgɔnye kɛ ni masacɛ ye, k'a fɔ a ye ko ale bena warigwɛ tɔni tan bɔ u ka nisɔngɔ la k'a di a ma, ani ka tɔni fila ni kilo kɛmɛ fila bɔ yɔrɔ wɛrɛ k'o far'a kan. 9A y'a daa di fana ko ale bena warigwɛ tɔni naani fana di, ni masacɛ sɔnna ka sira di ale ma, janko ale be kanbelenw ka tolonkɛyɔrɔ ni kalanyɔrɔ lɔ, ani ka Zeruzalɛmukaw tɔgɔ sɛbɛn, minw be se ka kɛ Antiyɔsikaw ye. 10Masacɛ sɔnna, a ye sira di Zasɔn ma yɔrɔ min na dɔrɔn, a y'a ka siya ka koo yɛlɛma k'o kɛɲɛ ni girɛkiw ta ye. 11Zuwifuw tun ye ɲasuma min sɔrɔ masacɛkɔrɔw fɛ Epolɛmu facɛ Zan sababu la, Zasɔn y'o cɛn, ani koo minw sigira n'u bɛ bɛn sariya ma, ka koo bɛnbaliw bila seen kan. Kɔfɛ, u sɔrɔla ka Zan deen Epolɛmu nin ci lasigidenya la Ɔrɔmu ka bɛɛn wɛrɛ kɛ ni Ɔrɔmukaw ye. 12Zasɔn ye tolonkɛyɔrɔ lɔ a yɛrɛ sago la kulu kɔrɔ, girɛkiw ka joso dɔ tun be kulu min kan, ka kanbelenŋanaw kɔnɔnasu ka to ka tolon dege yen girɛkiw ta cogo la. 13A kɛra ten, girɛkiya ni lonanw ka koo ye sanga sɔrɔ jamana kɔnɔ kosɔbɛ. O kɛra Zasɔn sababu la, mɔgɔjugu tigitigi! Alaɲasiranbali nin tun man kan ni sarakalasebagaw ka kuntigiya ye! 14A kɛra ten fɔɔ sarakalasebagaw tun te jantora kosɔbɛ sarakabɔ la tugu. U tun te sɔn Alabatosoba koow ma, u tun te sarakabɔ jati tugu. Nga n'u mana nigɛ gosikan mɛn dɔrɔn, u be girin le ka taga yen, ka tolonkɛtulu tilan ɲɔgɔn cɛ. Ala ka sariya la, o daganin tɛ. 15U tun te boɲa si lara u faso ka landaw kan. Girɛkiw ka koow le tun ka di u ye haali. 16O le y'a to u ye tɔɔrɔ sɔrɔ o la. U tun b'a fɛ ka mɔgɔ minw ladege cogo bɛɛ la, olu tun be sɛgɛn la u kan. 17Ala ka sariya cɛnbaga te to gwansan do. Koo nataw bena o yira.\nLonanw be fanga sɔrɔ Zeruzalɛmu\n18U tun be to ka farikolotolon dɔ kɛ Tiri dugu kɔnɔ saan naani naani bɛɛ la. Masacɛ tun be na o ɲanagwɛ nin na. 19Zeruzalɛmuka minw be jati Antiyɔsikaw ye, Zasɔn mɔgɔjugu ye olu dɔw ci ni warigwɛkuru kɛmɛ saba ye min bena kɛ saraka ye Erakilɛsi ma. Mɔgɔ minw tun cira ni wari nin ye, olu y'a jati k'a ye k'o wari nin ma ɲi ka taga di o yɔrɔ la, ko a bena mara ka koo wɛrɛ dilan. 20Cidenw ye wari nin kɛ ka kɛlɛkɛkurunw dilan, k'a sɔrɔ wari nin cibaga tun ko a ka kɛ saraka le ye Erakilɛsi ma. 21Menɛsite dencɛ Apoloniyusi tun cira ka taga Ezipiti, masacɛ Filometɔri ka kɔɲɔya la. Antiyokusi y'a mɛn ko ale ka masaya man di o masacɛ nin ye. O la, a jantor'a yɛrɛ la. O kamanagwan y'a to a nana Zope, ka bɔ yen ka taga Zeruzalɛmu. 22Zasɔn ni dugu mɔgɔw y'a kunbɛn ni boɲaba ye. U y'a kunbɛn ni tasuma mananinw ye, ka to ka tɛgɛrɛ fɔ a ye. O tɛmɛnin kɔ, a tagara Fenisi mara la n'a ka kɛlɛdenw ye.\nMelelasi be kɛ sarakalasebagaw kuntigiba ye\n23Saan saba tɛmɛnin kɔ, Zasɔn ye Menelasi ci masacɛ fɛ ni warigwɛ ye, janko ka kobabaw ɲanabɔko sira sɔrɔ a fɛ. Simɔn tɔgɔla min koo fɔra ka tɛmɛ, ale dɔgɔcɛ le ye Menelasi ye. 24Menelasi donna masacɛ fɛ k'a yɛrɛ kɛ mɔgɔbaba sifa dɔ ye, u ka ɲɔgɔnye tuma na, fɔɔ a ye sira sɔrɔ a yɛrɛ ka koo la. Menelasi kɛra sarakalasebagaw kuntigi ye ten, a ye warigwɛ tɔni seegi di ka tɛmɛ Zasɔn ta kan k'a janfa ten. 25A kɔsegira Zeruzalɛmu ni masacɛ ka sɛbɛw ye minw b'a yira k'o baara nin kalifar'a ma. Sarakalasebagaya sɔɔn tun t'a la yɛrɛ. A tun be i ko faamajugu, walima wara diminin. 26Zasɔn tun y'a yɛrɛ baden janfa cogo min na, mɔgɔ wɛrɛ fana y'ale janfa ten, a bolila ka taga sigi amoniw ka mara la. 27Menelasi kɔni sigira fanga na, nga a tun y'a daa di masacɛ ma warigwɛ min la, a tun t'o dira. 28K'a sɔrɔ kɛlɛkuntigi Sɔsitarati min be Zeruzalɛmu kɛlɛdenw kunna, ale tun be to k'a kanni. Bari, nisɔngɔ minw be to ka minɛ, olu tun be di ale lo ma. A laban, masacɛ y'u fila bɛɛ wele o la. 29Menelasi y'a balimacɛ Lizimaki bil'a nɔɔ na sarakalasebagaw kunna, Sɔsitarati ye Karatɛsi bil'a nɔɔ na Sipɔrɔ kɛlɛdenw kunna.\nAndoroniki be Oniyasi faga\n30O waati la fana, Tarasikaw, ni Malɔsikaw tun murutira bari, masacɛ tun y'o dugu nunu di a ka gɛrɛfɛmuso Antiyokisi ma boɲafɛn ye. 31O la, masacɛ teliyara ka taga yen, ka o ɲanabɔ. A ye Andoroniki bil'a nɔɔ na ka sɔrɔ ka taga. Andoroniki tun y'a ka mɔgɔbabaw dɔ ye. 32O kɛra sababuɲuman ye Menelasi fɛ. A ye Alabatosoba ka minan sanulaman dɔw soɲa ka taga Andoroniki boɲa n'o ye, a sera ka dɔw fana feere Tiri n'a gɛrɛfɛduguw la. 33Oniyasi ye kunnafoni jɔnjɔn sɔrɔ o koo nin na tuma min na, a wilila ka taga dogo Dafinekaw ka jobon dɔ kɔnɔ Antiyɔsi gɛrɛfɛ, ka Menelasi sɔngɔ. 34O la, Menelasi tagara ni Andoroniki ye danna k'a gwan a kun ko a ka Oniyasi faga ka bɔ yen. Andoroniki tagara Oniyasi fɛ cekuya la k'a daa di a ma. A lar'a la. A y'a bolo don a bolo ka bɔ n'a ye a ka dogoyɔrɔ la, nga siga dɔɔni tun b'a la. U bɔtɔ dɔrɔn, a ye Oniyasi faga, a ma miiri tiɲɛ la yɛrɛ. 35Ka cɛɛ nin faga denjuguya la ten, o koo nin ye zuwifuw dimi kosɔbɛ, ani mɔgɔ caaman siya wɛrɛw cɛma.\nMɔgɔfagala ka sara b'a ɲa\n36Masacɛ Antiyokusi kɔsegira ka bɔ Silisi mara la tuma min na, dugu kɔnɔ zuwifuw ni girɛki minw tɔɔrɔnin be Oniyasi fagako nin kama, olu nana masacɛ fɛ o tilenbaliyako nin kama. 37Koo nin y'a nii tɔɔrɔ fɔɔ a daan na, a dusu kasira haali, fɔɔ a ɲaji woyora banbaga ka hakilitigiya n'a ka tilenninya kosɔn. 38Dimikojugu fɛ, a k'u ka faamaduloki wuleman nin bɔ Andoroniki kaan na, k'a ka faniw faran, ka yaala n'a ye yɔrɔ bɛɛ dugu kɔnɔ fɔɔ ka taga se a ka baarajugu kɛyɔrɔ la Oniyasi la. U ye mɔgɔfagala nin bila ka taga diɲɛ kɔɔ kan. A kɛra ten, Matigi ye Andoroniki sara ka ɲa.\nLizimaki ka saya\n39Lizimaki tun ye Zeruzalɛmu Alabatosoba kɔnɔnafɛnw caaman soɲa o waati la Menelasi sababu la. O koo bɔra kɛnɛ kan, mɔgɔw y'o mɛn, u murutira. O y'a sɔrɔ minan sanulaman caaman tun jɛnsɛna ka ban. 40Jama tun be murutira dimikojugu fɛ minkɛ, Lizimaki wilila ka kɛlɛkɛminanw di mɔgɔ waa saba ma, k'u ka mɔgɔw daa cɛ ni fanga ye. O kɛlɛdenw ɲamɔgɔ tɔgɔ tun ko Oranɔsi. Mɔgɔkɔrɔba tun lo, nga hakilitan lo! 41Mɔgɔw y'a faamu k'o fana juu bɔra Lizimaki la minkɛ, dɔw ye kabakuruw ta, dɔw ye o yɔrɔ bugurigwɛ cɛ, u tora k'u filifili faan bɛɛ Lizimaki n'a ka mɔgɔw kan. 42U sera k'u caaman mandimi ten, mɔgɔ damani sara, tɔw bolila. Ala ka fɛɛnw soɲabaga nin kɔni fagara nafolo marayɔrɔ gɛrɛfɛ.\nWari be Menelasi kuun bɔ\n43Kiti daminɛna Menelasi kama o koo nunu kosɔn. 44Masacɛ nana loon dɔ Tiri dugu kɔnɔ, cɛkɔrɔbaw ka jɛnkulu min be Zeruzalɛmu, olu ye mɔgɔ saba ci ka na u fɛko fɔ masacɛ ye. 45Menelasi y'a ye ko jalaki bena kɛ a ta ye minkɛ, a ye wariba sarako fɔ Dorimɛnɛ dencɛ Potoleme ye, janko ale ka se masacɛ kɔrɔ, kiti ka diya a la. 46Potoleme fana tagara ni masacɛ ye bulon dɔ kɔnɔ min tutunanw ka ca, k'u be taga lafiɲɛ. A ye masacɛ ka miiriya yɛlɛma yen. 47Menelasi min kɛra o kojugu nunu bɛɛ kɛbaga ye, masacɛ y'a hɔrɔnya o bɛɛ la. K'a sɔrɔ, a ye kunnago nunu jalaki k'u ka kan ka faga. K'a sɔrɔ ni sitiwb tun lo, u ka kiti kɛnin kɔ, u tun bena u hɔrɔnya. 48Mɔgɔ minw nana lɔ ni duguba ni zuwifu jama ni Alabatosoba ka minanw kunko ye, olu halakira galon kan o yɔrɔnin bɛɛ. 49Tirika dɔw y'o mɛn tuma min na, a ma diya u ye. U y'u sanga labɛn k'a kɛ kosɔbɛ. 50Fangatigiw ka wariko wasabaliya kosɔn, Menelasi tor'a ka fanga la, ka to ka taga n'a ka cekuya ye ɲafɛ, ka kɛ a fasodenw jugu ye kosɔbɛ.


Eze Introduction AKKDC08 - Bible Search\nDusu 5 Eze 1\nEzekiyɛli tun ye kira ni sarakalasebaga ye. A tun be Babilɔni, u tun y'u minɛ ka bɔ Zeruzalɛmu ka taga n'u ye o yɔrɔ la. Mɔgɔ minw tun minɛna ka taga ani minw tun tora Zeruzalɛmu, a ka kiraya ɲaa tun sinnin be olu le ma. Sanni Zeruzalɛmu dugu ka ci, a tun be kiraya kɛra. A ye kiraya kɛ a cinin kɔ fana. O la, a tun be kitiko, ani jigitugukuma fɔ.\nKitabu nin tilannin lo yɔrɔ duuru:\nEzekiyɛli ka yelifɛn n'a ka weleko be sɔrɔ a yɔrɔ fɔlɔ kɔnɔ (1—3).\nYɔrɔ filanan kɔnɔ (4—24), a be kirayakuma caaman fɔ Zuda mara mɔgɔw kama, k'u ɲaa bena gwan. Sabu, u te mɛnni kɛ Masaba fɛ.\nYɔrɔ sabanan kɔnɔ (25—32), kuma ɲasinna Zuda mara lamini siyaw le ma, k'a fɔ u ye ko Ala bena u kiti.\nYɔrɔ naaninan kɔnɔ (33—39), Ezekiyɛli ye jama jaa gwɛlɛya, ko Ala bena yafa u ma, ka kɔsegi n'u ye u yɛrɛ ka jamana na. O tuma na, a tun y'a mɛn ko juguw ye Zeruzalɛmu datugu.\nEzekiyɛli ye yelifɛn min ye Alabatosokura koo la, o ɲafɔnin be kitabu yɔrɔ duurunan kɔnɔ (40—48).\nEzekiyɛli jigi tun be Ala kan kosɔbɛ. A ka kirayakuma nunu caaman dir'a ma yelifɛnw ani taamasiɲɛw seen fɛ. Ezekiyɛli b'a dusu lakurayako jati kosɔbɛ. An kelen kelen bɛɛ bena lɔ n'an yɛrɛ ka kojugu kunko ye. Nga, Ala ben'a ka mɔgɔw ka ɲanamaya lakuraya. Ala b'a fɔ Ezekiyɛli ye ko Isirayɛlidenw tun b'a fɔra tiɲɛ na ko:\n«U kolow jara, k'u jigi tigɛra, ko u te se ka foyi kɛ. O kosɔn, kirayakuma fɔ u ye ko, Matigi, Masaba ko: ‹Ne ka mɔgɔw, ne bena aw ka kaburuw dayɛlɛ k'aw bɔ u kɔnɔ ka kɔsegi n'aw ye Isirayɛli jamana na.› » (37.11b-12)\nAla be Ezekiyɛli wele 1.1—3.37\nZeruzalɛmu dugu bena ci 4.1—24.27\nAla be siya wɛrɛw kiti 25.1—32.32\nAla b'a daa di a ka jama ma 33.1—37.28\nSee bena sɔrɔ Gɔgi kan 38.1—39.29\nAlabatoso ni jamana bena lalaga tugu 40.1—48.35


Mat 14 AKKDC08 - O waati la, Galile mara masacɛ *Erɔdi - Bible Search\nMat 13 Mat 15\nZan batizelikɛla ka saya koo\n(Mar 6.14-29; Luka 9.7-9; 3.19-20)\n1O waati la, Galile mara masacɛ *Erɔdi ye Yezu koo mɛn. 2A y'a fɔ a ka baaradenw ye ko: «Zan batizelikɛla yɛrɛ yɛrɛ lo. Ale lo kununna. O le y'a to a be se ka kabakow kɛ.»\n3Tiɲɛ na, Erɔdi tun ye Zan minɛ k'a siri k'a don kaso la a dɔgɔcɛ Filipu ka muso Erodiyadi kama, 4- bari Zan tun b'a fɔ a ye ko: «I man kan k'a furu.» 5Erɔdi tun b'a fɛ ka Zan faga, nga a tun be siran zuwifuw ɲa, bari u bɛɛ tun be Zan jati kira ye. 6O bɛɛ la, Erɔdi ka wololon sanyɛlɛma ɲanagwɛ la, Erodiyadi ka denmuso wilila ka dɔɔn kɛ ɲanagwɛ dumunikɛlaw ɲana. O diyara Erɔdi ye kosɔbɛ, 7fɔɔ a kalila ko n'a ye fɛɛn min daali ale fɛ, ko ale bena o d'a ma. 8A bamuso ye kuma min fɔ a ye, a y'o le ta k'a fɔ Erɔdi ye ko: «Zan batizelikɛla kuun di ne ma minan dɔ kɔnɔ.» 9Masacɛ ɲaa sisira. Nga a kalila minkɛ mɔgɔ weleninw ɲana, a sɔnna. 10O la, a ye mɔgɔ dɔ ci ko ka taga Zan kuun tigɛ kasobon na ka na n'a ye. 11U ye Zan kuun tigɛ k'a bila minan dɔ kɔnɔ ka n'a di sunguru nin ma. Ale fana y'a ta ka taga di a bamuso ma. 12Zan ka kalandenw tagar'a suu ta k'a don. O kɔ, u tagar'a ɲafɔ Yezu ye.\nYezu be dumuni di mɔgɔ waa duuru ma\n(Mar 6.30-44; Luka 9.10-17; Zan 6.1-15)\n13Yezu ye Zan fagako mɛn tuma min na, a bɔra o yɔrɔ la. A kelen donna kurun kɔnɔ ka taga yɔrɔlakolon dɔ la. Nga, mɔgɔw bɔra a taatuma kala ma, u bɔra duguw kɔnɔ ka ta'a fɛ u seen na. 14Yezu bɔra kurun kɔnɔ tuma min na, ka jamaba ye, u hinɛ donna a la, a y'u ka banabagatɔw kɛnɛya. 15Wulafɛ, kalandenw gwɛrɛla a la k'a fɔ a ye ko: «Suu be ɲini ka ko, yan do ye yɔrɔlakolon ye, e te sira di jama ma u ka taga dafɛduguw la ka dumuni san u yɛrɛw ye wa?» 16Yezu y'u jaabi ko: «A daganin te u ka taga yɔrɔ dɔ la, aw yɛrɛ ka dumuni d'u ma.» 17U y'a fɔ a ye ko: «Burukun duuru ni jigɛ deen fila le b'an fɛ yan.» 18Yezu y'a fɔ u ye ko: «Aw ye na n'u ye yan.» 19O kɔ, a y'a fɔ jama ye k'u ka sigi biin kan. A ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, ka burukun nunu karikari k'u di a ka kalandenw ma, kalandenw y'u tilan jama cɛ. 20U bɛɛ ye dumuni kɛ fɔɔ ka fa, u ye dumuni tɔɔ cɛ ka segi tan ni fila fa n'o ye. 21Mɔgɔ minw ye dumuni kɛ, cɛɛw tun ye mɔgɔ waa duuru ɲɔgɔn ye, musow ni denmisɛnw ma jati.\nYezu be taamana baji kan\n(Mar 6.45-52; Zan 6.16-21)\n22O koo kɛnin kɔ dɔrɔn, Yezu y'a fɔ a ka kalandenw ye ko u ka don kurun kɔnɔ ka taga ale ɲa baa kɔfɛ, sanni ale be sira di jama ma u ka taga. 23Yezu ye sira di ka ban jama ma waati min na, a yɛlɛla kulu kan waasa ka Ala daali. Suu kora k'a sɔrɔ a kelen tun be o yɔrɔ la. 24O y'a sɔrɔ kurun yɔrɔ tun jaɲana ka ban dugukolo la. Kalandenw tun te se ka kurun boli jikuru fɛ, bari fɔɲɔ tun b'u kunbɛnna. 25Dugu tun be ɲini ka gwɛ waati min na, Yezu taamana baji kan ka taga u faan fɛ. 26Kalandenw ye Yezu taamatɔ ye jii kan, u jaa tigɛra fɔɔ u b'a fɔra ko suja lo, u y'a daminɛ ka kule. 27O yɔrɔnin bɛɛ, Yezu kumana u fɛ k'a fɔ ko: «Aw k'aw jaa gwɛlɛya, ne lo, aw kana siran.» 28Piyɛri y'a fɔ Yezu ye ko: «Matigi, ni ele lo tiɲɛ na, a fɔ ko ne ka na e fɛ yen jii kan.» 29Yezu y'a fɔ a ye ko: «Na.» Piyɛri bɔra kurun kɔnɔ ka taama jii kan n'a be tagara Yezu fɛ. 30Nga Piyɛri y'a ye ko fɔɲɔ fanga ka bon minkɛ, siranya y'a minɛ. A daminɛna ka jigi jii jukɔrɔ, o la, a kulera ko: «Matigi, n dɛmɛ.» 31O yɔrɔnin kelen, Yezu y'a minɛ k'a fɔ a ye ko: «I ma la ne la wa? Mun na i sigasigara?» 32U donna kurun kɔnɔ tuma min na, fɔɲɔ lɔra. 33Kalanden tɔɔ minw tun be kurun kɔnɔ, olu y'u kunbiri gwan Yezu kɔrɔ k'a fɔ a ye ko: «Tiɲɛ na, i ye Ala Deen ye.»\nYezu be banabagatɔ caaman kɛnɛya\n34U ye baa tigɛ ka se Zenezarɛti mara la. 35O yɔrɔ mɔgɔw ye Yezu lɔn minkɛ, u ye mɔgɔw ci ka taga yɔrɔ bɛɛ la, k'a fɔ ko Yezu nana. U y'u ka banabagatɔw bɛɛ ta ka na n'u ye a fɛ. 36U ye Yezu daali ko a ka sɔn u be maga a ka fani dakun dama na. Minw bɛɛ magara o la, olu kɛnɛyara.


Lok fɔlɔ 22 AKKDC08 - O la, Dawuda ko nin le ye Masaba - Bible Search\nLok fɔlɔ 21 Lok fɔlɔ 23\nLok fɔlɔ 22\n1O la, Dawuda ko nin le ye Masaba Ala ka soo ye yan, Isirayɛlidenw ka saraka jɛnita bɔyɔrɔ ye nin ye.\nDawuda be Ala ka soo lɔko labɛnna\n2Lonan minw tun be Isirayɛli kɔnɔ, Dawuda ko u k'u lajɛn. A ye kabakurulɛsɛbagaw woloma olu cɛma, k'olu bila o baara la janko Ala ka soo ka lɔ. 3A ye nigɛ caaman fana labɛn k'o bila, min bena kɛ ka koonw gwengwen, ani u datugunanw. A ye zira caaman fana labɛn fɔɔ u yɛrɛ tun te se k'a kilo daa lɔn, 4ani sɛdirilɔgɔ caaman minw daa ma lɔn. Bari Sidɔnkaw ni Tirikaw tun nana ni sɛdirilɔgɔ caaman ye k'a di Dawuda ma. 5Dawuda y'a fɔ ko ale dencɛ Solomani ma kɛ mɔgɔkɔrɔba ye fɔlɔ, ko fanga t'a la, ko k'a sɔrɔ soo min ka kan ka lɔ Masaba ye, o tɔgɔ ka kan ka bɔ jamanaw bɛɛ la, a ka boɲa n'a ka ɲumanya kosɔn. O la, a ko ale bena labɛnni kɛ ka bila a koo la. O le y'a to sanni a ka sa, a ye labɛnniba kɛ k'a bila.\nDawuda be Ala ka soo lɔko don Solomani bolo\n6Dawuda y'a dencɛ Solomani wele, k'a ɲini a fɛ ko a ka soo lɔ Masaba ye, Isirayɛli ka Ala.\n7- A y'a fɔ Solomani ye ko: «N deen, n tun b'a fɛ ka soo lɔ Masaba n ka Ala tɔgɔ la. 8Nga Masaba y'a fɔ ne ye ko ne ye mɔgɔ caaman faga, ko n ye kɛlɛbaba kɛ. K'o la, n tena se ka soo lɔ ale tɔgɔ la, ko bari ne ye mɔgɔ caaman faga diɲɛ na ale ɲakɔrɔ. 9A y'a fɔ tugu ko ne bena dencɛ sɔrɔ, k'o deen nin bena kɛ hɛrɛmɔgɔ ye, ko ale bena ɲasuma sɔrɔ a juguw bɛɛ cɛma, minw b'a lamini, a tɔgɔ bena la Solomani.m Ale sababu la, Isirayɛlidenw bena hɛrɛ ni ɲasuma sɔrɔ a ka tile la. 10K'o deen nin le bena soo lɔ ale tɔgɔ la. Ko a bena kɛ ale deen ye, ale fana bena kɛ a Faa ye, ko a ben'a kɛ a ka masaya be sabati Isirayɛlidenw kunna tuma bɛɛ.\n11«Sisan ne deen, Masaba ka to i fɛ, janko i ka se ka soo nin lɔ Masaba i ka Ala ye, ka kɛɲɛ n'a ka fɔta ye i faan fɛ. 12Masaba bena i sigi tuma min na Isirayɛlidenw kunna, a daan ye ale Masaba i ka Ala ka faamuli ni hakilitigiya d'i ma janko ka se k'a ka sariya kɔlɔsi. 13- Masaba y'a ka sariya n'a ka cii minw di Musa ma Isirayɛlidenw kosɔn, i ka olu kɔlɔsi k'o bato, i bena se ka taga ɲa. O la, barika don i yɛrɛ la k'i jaa gwɛlɛya! Kana siran, i jaa kana tigɛ.\n14«Ne ni n ka dɛsɛ bɛɛ, n sera ka sanu tɔni waa saba labɛn Masaba ka soo nin kama, ani warigwɛ tɔni waa bi saba ni kɔ. Zira ni nigɛ gwiliya te se ka lɔn u ka caya bolo. Ne ye lɔgɔw labɛn fana, ani kabakuruw, e yɛrɛ bena dɔ fara o kan. 15Baaraden caaman b'i fɛ: kabakurubɔbagaw, n'u lɛsɛbagaw, ani yirilɛsɛlaw, ni baara sifa bɛɛ lɔnbagaw. 16Sanu ni warigwɛ ani zira ni nigɛ, olu te se ka jati. E ka wili dɔrɔn ka baara kɛ. Masaba ka to i fɛ.»\n17Dawuda y'a ɲini Isirayɛlidenw kuntigiw bɛɛ fɛ ko u k'a dencɛ Solomani dɛmɛ. 18A y'a fɔ u ye ko: «Masaba aw ka Ala te n'aw ye wa? A ma lafiya di aw ma faan bɛɛ la wa? Tiɲɛ na, a ye jamana nin mɔgɔkɔrɔw don ne bolo, olu y'u yɛrɛ majigi Masaba n'a ka jama ye. 19Sisan, aw ka jija ka Masaba aw ka Ala ɲini tigitigi. Aw ka wili ka Masaba Ala ka sigiyɔrɔ lɔ, k'a ka layidu taamasiɲɛ kɛsu ta ka n'a bila o yɔrɔ la, ani minan minw ye a ta ye. Aw ka na n'u ye a ka soo kɔnɔ.»


Mat 17 AKKDC08 - Tile wɔɔrɔ o kɔ, Yezu tagara ni Piyɛri - Bible Search\nYezu b'a ka Alaya nɔɔrɔ yira\n(Mar 9.2-9; Luka 9.28-36)\n1- Tile wɔɔrɔ o kɔ, Yezu tagara ni Piyɛri ni Zaki n'a dɔgɔcɛ Zan ye kulujan dɔ kan u danna. 2O yɔrɔ la, Yezu cogo yɛlɛmana u ɲana, a ɲada tun be manamana i n'a fɔ tile, a ka fani tun gwɛra parapara. 3O yɔrɔnin kelen, kalanden saba nunu ye Musa ni Eli ye n'u be kumana ni Yezu ye. 4O la, Piyɛri y'a fɔ Yezu ye ko: «Matigi, a ka ɲi an ka to yan. N'i sɔnna, ne bena bugu saba lɔ yan: e ta kelen, Musa ta kelen, Eli ta kelen.» 5- Ka Piyɛri t'o kuma na, sankaba manamananin dɔ jigira k'u datugu. Kumakan dɔ bɔra o sankaba nin kɔnɔ k'a fɔ ko: «Nin ye ne Dencɛ kanunin ye. Ne sagoladen lo, aw ka mɛnni kɛ a fɛ.» 6Kalanden saba nunu y'o kuma mɛn minkɛ, u lara k'u ɲaa biri duguma, bari u tun siranna kosɔbɛ. 7Yezu gwɛrɛla u la, ka magamaga u la k'a fɔ ko: «Aw kana siran, aw ye wili.» 8U y'u ɲaa kɔrɔta tuma min na, u ye Yezu dama le ye yen. 9U jigitɔ ka bɔ kulu kan, a ye kangari la u ye ko: «Aw ye koo minw ye kulu kan, aw kana o lakali mɔgɔ si ye, fɔɔ ni Mɔgɔ Dencɛ kununna a sanin kɔ.»\nKalandenw be Yezu ɲininga Eli koo la\n10- Yezu ka kalandenw y'a ɲininga ko: «Mun na sariya karamɔgɔw ko Eli ka kan ka na kisibaga ɲa?» 11A y'u jaabi ko: «Tiɲɛ na, Eli ka kan ka na fɛɛn bɛɛ labɛn fɔlɔ. 12- Ne b'a fɔ aw ye ko Eli nana ka ban, nga u m'a lɔn, mɔgɔw y'u yɛrɛ sago kɛ a la. O cogo kelen la, u bena Mɔgɔ Dencɛ fana tɔɔrɔ.» 13Kalandenw y'a faamu ko a be kumana Zan batizelikɛla le koo la.\nYezu be denmisɛn jinatɔ dɔ kɛnɛya\n(Mar 9.14-29; Luka 9.37-43)\n14Yezu n'a ka kalanden saba nunu sera jama yɔrɔ la waati min na, cɛɛ dɔ nana a kunbiri gwan a kɔrɔ k'a fɔ ko: 15«Matigi, makari ne deen na, bari kirikirimasiɲɛ b'a la. Tuma o tuma a be wili a la k'a ta k'a ben, a y'a ben tasuma na ani jii la siɲɛ caaman. 16Ne nana n'a ye i ka kalandenw fɛ, nga u ma se k'a kɛnɛya.» 17Yezu y'a fɔ ko: «Aw bii mɔgɔw kɔni, aw ka jugu, aw te la Ala la. Ne bena to n'aw ye k'aw ka koo muɲu fɔɔ tuma jumɛn? Aw ye na ni deen nin ye yan.» 18Yezu ye kuma gwɛlɛya jina ma k'a gwɛn ka bɔ deen nin na, o yɔrɔnin bɛɛ a kɛnɛyara. 19O kɔ, Yezu ka kalandenw gwɛrɛla a la u danna, k'a ɲininga ko: «Mun na an ma se ka jina nin gwɛn?» 20- Yezu y'a fɔ u ye ko: «Aw te la ne la kosɔbɛ minkɛ, o lo. Tiɲɛ na, ne b'a fɔ aw ye, ko n'aw ka lanaya boɲa tun be mutaridikisɛ ta bɔ, aw tun be se k'a fɔ kulu nin ye ko a ka wili ka bɔ yan ka taga lɔ yen fɛ. O tun bena kɛ. Fɛɛn te yen n'aw tena se ka min kɛ. [ 21Nga nin jina nin ɲɔgɔn te se ka gwɛn ka bɔ mɔgɔ la n'i ma suun don ka Ala daali.]»\n(Mar 9.30-32; Luka 9.43-45)\n22Loon dɔ, kalandenw ye ɲɔgɔn lajɛn Galile, Yezu y'a fɔ u ye ko: «U bena Mɔgɔ Dencɛ don mɔgɔjuguw bolo, 23k'a faga, tile sabanan loon a faganin kɔ, a bena kunun.» U bɛɛ hakili ɲagamina kosɔbɛ.\nYezu ni Piyɛri be bolomafara di\n24- Yezu n'a ka kalandenw sera Kafaranamu tuma min na, bolomafara min be di Alabatosoba koo la, mɔgɔ minw tun be to k'o minɛ, olu nana Piyɛri ɲininga ko: «Aw ka karamɔgɔ nin te to ka bolomafara di wa?» 25Piyɛri y'u jaabi ko: «Ɔnhɔn, a be to k'a di.» Piyɛri sera soo tuma min na, Yezu kɔnna k'a ɲininga ko: «Simɔn, ele ka miiriya ye jumɛn ye koo nin na? Mɔgɔ jumɛnw le ka kan ka wusuru, walima lɛnpo sara faamaw ye? U deenw wa, walima mɔgɔ wɛrɛw?» 26Piyɛri y'a jaabi ko: «Mɔgɔ wɛrɛw lo.» Yezu y'a fɔ a ye ko: «O kɔrɔ k'u deenw lafoninin be kɛ! 27Nga waasa miiriyajugu kana don mɔgɔ nunu kuun na, o kama, i ka dulen ta ka taga baa la k'a fili yen. N'i kɔnna ka jigɛ min minɛ, i k'a daa yɛlɛ ka filɛ yen. I bena wari sɔrɔ yen min be i ka bolomafara ni ne ta bɔ. I ka taga o di.»


Ntalen npogotigi tan koo la (Matiyo 25:1-13) | Yezu ka ɲɛnamaya\nNtalen npogotigi tan koo la: a kɔrɔtanin lo an ka to ɲɛɛ na\nYEZU BE NTALEN LA NPOGOTIGI TAN KOO LA\nYezu ka cidenw tun y’a ɲininga ko tagamasiɲɛ juman lo bena a yira ko a be Masaya la ani ko duniɲa laban surunyana. Yezu bele b’o ɲiningali jaabira. Sisan a be ntalen wɛrɛ la walisa ka ladili ɲumanw di u ma. O ntalen kumaw tun bena dafa tuma min na Yezu be Masaya la, ani mɔgɔw tun bena o koow kɛtɔ ye.\nYezu y’o ntalen daminɛ ten ko: “Sankolo masaya donko bena kɛ i n’a fɔ sunguru [npogotigi] tan dɔw ka koo. U tun y’u ka fitinɛw ta k’u be taga kɔɲɔcɛ kunbɛn. Mɔgɔ duuru tun ye hakilitanw ye, duuru tun ye hakilitigiw ye.”—Matiyo 25:1, 2.\nYezu t’a fɔra ko a ka kalanden minw bena Masaya kɛ sankolo la, u la tilancɛ ye hakilintanw ye ani tilancɛ tɔɔ kelen ye hakilitigiw ye. A b’a fɔra le ko kalanden kelen kelen bɛɛ be se k’a latigɛ n’a bena to ɲɛɛ na wala n’a tɛna to ɲɛɛ na. Nka, Yezu lanin b’a la k’u kelen kelen bɛɛ be se ka to kantigiya la ani ka dugaw sɔrɔ a Faa fɛ.\nO ntalen na, npogotigi tan nunu bɛɛ bɔra ka taga kɔɲɔcɛ kunbɛn ani ka fara mɔgɔ tɔɔw kan ka furuɲɔgɔnw bila sira. U bena yeelen bɔ furucɛ ɲɛfɛ n’u ka fitinɛw ye walisa a ka se ka sira ye ani ka taga n’a muso ye kɔɲɔbon na. O cogo la, u bena bonya la kɔɲɔcɛ kan. Nka, koow bena kɛ cogo di?\nYezu y’a ɲɛfɔ ko: “Minw tun ye hakilitanw ye, olu y’u ka fitinɛw ta, u ma tulu dɔ ta minan wɛrɛw kɔnɔ. Nga hakilitigiw y’u ka fitinɛw ta, ka tila ka tulu dɔ ta minan wɛrɛw kɔnɔ. Kɔɲɔcɛ mɛnna a tun te nana minkɛ, sinɔgɔ ye sunguru tan nunu minɛ, u bɛɛ sinɔgɔra.” (Matiyo 25:3-5). Npogotigiw tun b’a miiri ko kɔɲɔcɛ bena na joona, nka a ma kɛ o ye. N’a sɔrɔ a mɛnna kosɔbɛ fɔɔ o y’a to npogotigiw sinɔgɔra. N’a sɔrɔ o kuma ye kalandenw hakili jigi Yezu ka ntalen dɔ la. O ntalen na, Yezu ko faamanden dɔ tagara jamanajan dɔ la walisa ka masaya sɔrɔ. Masaya sɔrɔnin kɔ, a labanna ka kɔsegi.—Luka 19:11-15.\nYezu ye ntalen min la npogotigi tan koo la, a y’a fɔ fɛɛn min kɛra tuma min na kɔɲɔcɛ sera. A ko: “Dugutilama, pɛrɛnkan dɔ bɔra ko: ‘Kɔɲɔcɛ filɛ, a be nana, aw ye bɔ ka taga kunbɛn.’” (Matiyo 25:6). Yala npogotigiw labɛnnin lo ani u tora ɲɛɛ na wa?\nYezu ko: “O tuma na, sunguru [npogotigi] tan nunu wilila k’u ka fitinɛw labɛn. Hakilitan nunu y’a fɔ hakilitigiw ye ko: ‘Aw y’an sɔn ni tulu dɔɔni dɔɔni ye, bari an ka fitinɛw b’a fɛ ka faga.’ Hakilitigi nunu y’a fɔ u ye ko: ‘Ayi, bari an ka tulu tena se k’an bɛɛ labɔ. Min ka fisa, aw ye taga tulufeerebagaw fɛ, ka dɔ san aw yɛrɛ ye.’”—Matiyo 25:7-9.\nNpogotigi duuru hakilintan nunu labɛnnin tɛ kɔɲɔcɛ nali kama, u ma to ɲɛɛ na. Komi u ka fitinɛ tulu man ca, waajibi lo u ka taga dɔ ɲini. Yezu y’a lakali ko: “Hakilitan nunu tagara tulu sanyɔrɔ la tuma min na, kɔɲɔcɛ sera. Hakilitigiw donna ni kɔɲɔcɛ ye kɔɲɔbon na. U ye daa tugu. O kɔ, hakilitan nunu kɔsegira ka na tuma min na, u ye daa kɔkɔ k’a fɔ ko: ‘Matigi, Matigi, daa yɛlɛ an ye.’ Nga kɔɲɔcɛ y’u jaabi ko: ‘Tiɲɛ na, ne b’a fɔ aw ye, ne te aw lɔn.’” (Matiyo 25:10-12). Komi u m’u yɛrɛ labɛn ani u ma to ɲɛɛ na, o kɛra bɔnɛba ye u fɛ!\nN’a sɔrɔ cidenw y’a faamu ko Yezu be kɔɲɔcɛ min kofɔra, o ye ale yɛrɛ lo ye sabu a ma mɛɛn, Yezu tun y’a yɛrɛ suman ni kɔɲɔcɛ ye (Luka 5:34, 35). Npogotigi hakilitigiw ye jɔn lo ye? “Sagakulufitinin” mɔgɔw, olu minw bena Masaya sɔrɔ, Yezu tun y’a fɔ u ye ko: “Aw k’aw cɛɛ siri, k’aw ka fitinɛ mananin minɛ aw bolo.” (Luka 12:32, 35). N’a sɔrɔ cidenw y’a faamu ko Yezu be min fɔra npogotigiw koo la, o ɲɛsinna kalanden kantigiw ma, i n’a fɔ olu. O ntalen fɛ, Yezu b’a fɛ k’u kalan mun lo la?\nYezu y’o yira ka gwɛ ntalen kuma labanw na. A ko: “O la, aw labɛnnin ka to, bari aw t’o loon n’a waati lɔn.”—Matiyo 25:13.\nSiga t’a la, Yezu b’a yirala a ka kalanden kantigimanw na ko u ka kan ka to ɲɛɛ na k’a filɛ ale bena kɛ Masaya la tuma min na. U labɛnnin ka ɲi ka to i n’a fɔ npogotigi hakilitigi duuru nunu walisa u kana na ɲinɛ u ka jigiya kɔ ani ka bɔnɛ u ka sara la.\nMun lo ye npogotigi hakilitigi duuru nunu kɛ dan na ni npogotigi hakilintan duuru nunu ye?\nKɔɲɔcɛ ye jɔn lo ye? Npogotigiw ye jɔn lo ye?\nO ntalen fɛ, Yezu b’a fɛ k’a ka kalandenw kalan mun lo la?\nA ci dɔ ma A ci dɔ ma Ntalen npogotigi tan koo la: a kɔrɔtanin lo an ka to ɲɛɛ na\njy sap. 112 ɲɛɛ 260-261


Kor fɔlɔ 4 AKKDC08 - O la, mɔgɔw ka kan k'anw jati - Bible Search\nKor fɔlɔ 3 Kor fɔlɔ 5\nKor fɔlɔ 4\nMatigi le ye kititigɛla ye\n1O la, mɔgɔw ka kan k'anw jati Krista ka baaradenw ye, ani mɔgɔ minw be Ala ka koo dogoninw ɲa yira. 2N'u ye baara dɔ kalifa mɔgɔ ma, u be min ɲini a fɛ, o ye tilenninya ye. 3Ne kɔni fɛ, hali n'aw lo, walima kititigɛla dɔw, ye ne jalaki, o te foyi ye ne ɲana. Ne te n yɛrɛ jalaki fana. 4Hali ni ne dusu te ne jalaki, a ma kɛ k'o le kosɔn ne ye jalakibali ye, nga ne jalakibaga ye Matigi ye. 5O le kosɔn aw kana kɔn ka mɔgɔ jalaki waati latigɛnin ɲa, aw k'a to, Matigi ben'a ka koo dogonin bɛɛ bɔ kɛnɛma, ani ka mɔgɔw bɛɛ kɔnɔnakow yira. O waati la, mɔgɔ kelen kelen bɛɛ ka kan ni boɲa min ye, a bena o sɔrɔ Ala fɛ.\nCiden ye mɔgɔ sugu min ye\n6Ne balimaw, aw le kosɔn, ne ye kuma nin yɛlɛma k'a fɔ aw ye cogo wɛrɛ la, k'o kɛɲɛ ne ni Apolɔsi taamacogo ye, waasa n'aw ye anw cogo filɛ, aw kana se k'aw yɛrɛ boɲa, ka nɔrɔ mɔgɔ kelen na ka tɔɔ kelen kɔniya. 7Jɔn le y'a kɛ i fisayara ni tɔw ye? Mun le b'i fɛ ni Ala m'o d'i ma? N'i do y'o sɔrɔ Ala fɛ, mun na e b'i yɛrɛ boɲa i n'a fɔ i yɛrɛ seko lo? 8Aw wasara ka ban, aw kɛra fɛntigiw ye, aw ye faamaw ye k'a sɔrɔ anw te o ye! Ne b'a fɛ aw ka banba ka kɛ faamaw ye janko anw fana ka kɛ faamaw ye n'aw ye. 9Bari ne be miiri ko Ala y'an cidenw kɔni bila mɔgɔ bɛɛ kɔfɛ, i n'a fɔ mɔgɔ minw ka kan ka faga. O la, an kɛra diɲɛ bɛɛ ka tolonkɛfɛn ye, k'a ta mɛlɛkɛw ma fɔɔ ka taga bila adamadenw ma. 10An kɛra fatɔw ye Krista kosɔn, nga aw kɛra hakilitigiw ye Krista barika la! An kɛra barikatanw ye, aw kɛra fangatigiw ye! Aw be boɲa sɔrɔ, an ta ye dɔgɔya ye! 11Waati nin yɛrɛ la halibi, kɔngɔ b'an na, minnɔgɔ b'an na, fani yɛrɛ t'an fɛ, u b'an tɔɔrɔla, an be taamatagamana yɔrɔ bɛɛ la. 12- An yɛrɛ le be baara kɛ ka sɛgɛn ka sɔrɔ k'an ka balo sɔrɔ. U b'an nɛni, an be duba kɛ an nɛnibagaw ye, u b'an tɔɔrɔ, an b'o muɲu. 13N'u b'an tɔgɔ cɛn, an b'u ladi ni kumaɲuman ye. Halibi u b'an jati ɲamaɲama ye diɲɛ na, ani fɛɛn kasagoman.\nPɔli b'a ka deenw ladi\n14Ne ma nin fɔ aw ye waasa k'aw maloya, nga ne b'a fɛ k'aw lasɔmi i n'a fɔ n ka deenw. 15Hali ni kalanfa waa tan le be aw fɛ, k'aw to Krista ka sira la, aw faa te mɔgɔ caaman ye. Ne lo ye kibaru diman fɔ aw ye, aw ka sɔrɔ ka la Yezu Krista la. 16- Ne b'aw daali ko aw ka kɛ ne ladegebagaw ye. 17O le kosɔn, n deen min koo ka di n ye n'o ye Timote ye, n y'o ci aw fɛ. Mɔgɔsɔbɛ lo Matigi ka sira la. Ale bena aw hakili jigi ne ka taamacogo la Krista ka sira la, i n'a fɔ ne be Krista ka jamakuluw kalan yɔrɔ bɛɛ cogo min na. 18Mɔgɔ dɔw b'aw cɛma minw b'a miiri ko ne tena na aw fɛ tugu, o le y'a to u b'u yɛrɛ boɲa. 19Nga ne bena na aw fɛ yanni dɔɔni, ni Matigi sɔnna. O la, ne bena se ka yɛrɛboɲala nunu ka kɛwali yɛrɛ ye, a kana dan u ka kuma ma, 20bari Ala ka masaya te kuma dama ye, nga a b'a yira kɛwali la fana. 21Mun le ka di aw ye? Ne ka taga aw fɛ ni bere ye wa, walima ni kanuya, ni dususuma ye?


Cɛf 6 AKKDC08 - Isirayɛlidenw ye kojugu kɛ Masaba - Bible Search\nCɛf 5 Cɛf 7\nIsirayɛlidenw be tɔɔrɔ madiyanw bolo\n1Isirayɛlidenw ye kojugu kɛ Masaba ɲakɔrɔ. A y'u don madiyanw bolo saan wolonwula kɔnɔ. 2Madiyanw ka fanga digira u la kosɔbɛ, o la, Isirayɛliden dɔw tagara sigi kuluwow ni kuluw furancɛ ani kuluw yɔrɔjuguw la. 3Ni Isirayɛlidenw tun y'u ka sumanw dan, madiyanw ni amalɛkiw ani kɔrɔn fɛ siyaw tun be wili ka na u kama. 4Olu tun be to ka na sigi u ka mara la k'u ka suman cɛn jamana kɔnɔ fɔɔ ka taga se Gaza mara la. U tun te foyi to yen Isirayɛlidenw ka jamana kɔnɔ, dumuni, sagaw, misiw, ni faliw. 5U tun be to ka na n'u ka begɛn n'u ka fanibuguw ye caaman i n'a fɔ tɔɔnw. U daa tun te se ka lɔn, olu n'u ɲɔgɔmɛw. U tun be to ka na jamana nin kɔnɔ janko k'a cɛn. 6A kɛra ten, Isirayɛlidenw tun kɛra makaritɔw ye madiyanw bolo, o la, u kasira Masaba nɔɔ fɛ.\n7U kasira Masaba nɔɔ fɛ tuma min na madiyanw ka koo la, 8Masaba ye kira dɔ ci u ma. Ale y'a fɔ u ye ko: «Masaba, Isirayɛli ka Ala y'a fɔ ko: ‹Ne le bɔra n'aw ye Ezipiti jamana na, k'aw bɔ jɔnya la, 9k'aw bɔsi Ezipitikaw bolo, n'aw tɔɔrɔbagaw bɛɛ, ka olu gwɛn ka bɔ aw ɲafɛ, k'u ka jamana di aw ma. 10Ne tun y'a fɔ aw ye ko ne ye Masaba ye, aw ka Ala. Ko aw man kan ka siran amoriw ka joow ɲa, aw siginin be minw ka jamana na. Nga aw ma sɔn ka ne ka kuma bato.› »\nAla be Zedeyɔn woloma\n11Masaba ka mɛlɛkɛ nana sigi joyiri dɔ kɔrɔ min tun ye Abiyezɛri kɔmɔgɔ Yowasi ta ye Ofira dugu kɔnɔ. Yowasi dencɛ Zedeyɔn tun be suman gosira *ɛrɛzɛnji bɔyɔrɔ la, janko k'o dogo Madiyanw la. 12Mɛlɛkɛ nin y'a yɛrɛ yira Zedeyɔn la k'a fɔ a ye ko: «Masaba be n'i ye, kɛlɛdenŋana!» 13Zedeyɔn y'a fɔ a ye ko: «N matigi, ni Masaba be ni anw ye, mun na koo nunu y'an sɔrɔ? An faaw ye kabako minw bɛɛ fɔ an ye, o be min? U tun be to k'a fɔ ko Masaba le ye olu bɔ Ezipiti jamana na. Masaba do y'an bila sisan, k'an don Madiyanw bolo.»\n14Masaba y'a ɲaa yɛlɛma k'a fɔ a ye ko: «Fanga min b'i la, taga n'o ye ka Isirayɛlidenw bɔsi Madiyanw bolo. Ne le b'i cira.» 15Zedeyɔn y'a fɔ a ye ko: «Matigi, ne bena se ka Isirayɛlidenw bɔsi cogo di? Ne ka fadenyabolo mɔgɔw le ka dɔgɔ Manase kɔmɔgɔw la, ne fana le ye dɔgɔ ye n faa ka somɔgɔw cɛma.» 16Masaba y'a fɔ a ye ko: «Ne bena to n'i ye, i bena se Madiyanw kɔrɔ i n'a fɔ mɔgɔ kelen.» 17Zedeyɔn y'a jaabi ko: «Ni ne koo ka d'i ye, i ka taamasiɲɛ dɔ kɛ k'a yira ko ele Masaba le be kumana ne fɛ. 18O la, ne b'a ɲini i fɛ i kana taga yɔrɔ si fɔɔ ne ka kɔsegi ka na ni saraka ye k'a bila i ɲakɔrɔ.» Masaba y'a fɔ a ye ko: «Ne bena to yan, fɔɔ i ka na.»\n19Zedeyɔn tagara baden dɔ faga k'a labɛn, ka fiyɛ ɲaa kelen mugu bɔ k'o kɛ buru ye fununan ma don min na. A ye sogo nin don sinsin kɔnɔ k'a naji don daga dɔ kɔnɔ, ka taga n'u ye mɛlɛkɛ fɛ joyiri kɔrɔ k'o bila a kɔrɔ. 20Ala ka mɛlɛkɛ y'a fɔ a ye ko: «I ka sogo ni buru nunu ta ka o bila fara nin kan, k'a naji nin bɔn.» A y'a kɛ ten. 21Bere min tun be Masaba ka mɛlɛkɛ bolo, a y'o dakun kɛ ka maga sogo ni buru nunu na, tasuma bɔra fara nin kɔnɔ ka sogo ni buru nunu jɛni. O kɔ, Masaba ka mɛlɛkɛ tunun'a ɲakɔrɔ. 22A y'a ye ko Masaba ka mɛlɛkɛ lo tiɲɛ na tuma min na, a y'a fɔ ko: «Ne ta cɛnna, Matigi, Masaba! Bari ne ɲaa lara Masaba ka mɛlɛkɛ kan.» 23Nga Masaba y'a fɔ a ye ko: «I hakili sigi, i kana siran. I tena sa.» 24O kɔ, Zedeyɔn ye sarakabɔyɔrɔ dɔ lɔ o yɔrɔ la Masaba ye k'a tɔgɔ la ko «Masaba ye hɛrɛtigi ye.» O sarakabɔyɔrɔ nin be yen halibi Ofira, Abiyezɛri kɔmɔgɔw ka mara la.\nZedeyɔn be baali sɔnyɔrɔ ci\n25O suu kelen na, Masaba y'a fɔ Zedeyɔn ye ko: «I facɛ ka tura kɛɲɛnin minɛ, ka kelen ɲini ka fara a kan min ye saan wolonwula sɔrɔ. Taga i facɛ ka *Baali sɔnyɔrɔ ci, ka *Asera jaa nin tigɛ k'u ben, 26ka sarakabɔyɔrɔ ɲanaman lɔ Masaba i ka Ala ye fara kan. I ka tura filanan nin faga k'o kɛ saraka jɛnita ye, k'o jɛni ni Asera jaa nin ye, i bena min tigɛ k'a ben.» 27Zedeyɔn ye mɔgɔ tan woloma a ka baarakɛlaw cɛma. Masaba ye fɛɛn min fɔ a ye, a y'o kɛ, nga a tun be siran a faa ka somɔgɔw ni dugumɔgɔw ɲa, o la, a ye baara nin kɛ sufɛ, a ma sɔn k'a kɛ tilefɛ. 28Dugu gwɛra, dugumɔgɔw wilila k'a sɔrɔ Baali sɔnyɔrɔ cinin lo, Asera jaa min tun b'a gɛrɛfɛ, ale fana tigɛnin lo ka ben, ani ka tura filanan kɛ saraka ye sarakabɔyɔrɔkura nin kan. 29U tora ka ɲɔgɔn ɲininga ko: «Jɔn le ye nin kɛ?» U y'o fɔ ɲɔgɔn ye ka to k'a tigi ɲini. Mɔgɔ dɔ y'a fɔ u ye ko Yowasi dencɛ Zedeyɔn lo. 30Dugumɔgɔw y'a fɔ Yowasi ye ko: «A to i deen nin ka bɔ yan, an k'a faga, bari a ye Baali sɔnyɔrɔ ci k'a gɛrɛfɛ Asera jaa nin tigɛ k'a ben.» 31Mɔgɔ minw bɛɛ tun b'a gɛrɛfɛ, Yowasi ye olu jaabi ko: «Aw le ka kan ka baali dɛmɛ wa? Walima aw le ben'a tanga? Mɔgɔ o mɔgɔ y'a fɔ ko ale bena baali dɛmɛ nin kɛlɛ la, o tigi bena sa, dugu yɛrɛ te gwɛ. Ni Baali ye batofɛn ɲanaman ye, a ka dɔ kɛ a yɛrɛ ma bari mɔgɔ dɔ y'a ka sɔnyɔrɔ ci.» 32K'a ta o loon na, u tora ka Zedeyɔn wele ko Yerubaali, u ko: «An k'a to Baali be dɔ kɛ a la a yɛrɛ ma, bari a ye Baali sɔnyɔrɔ ci.»\nZedeyɔn be taamasiɲɛ ɲini Ala fɛ\n33O y'a sɔrɔ Madiyanw bɛɛ, ni amalɛkiw ani siya minw be kɔrɔn fɛ, olu bɛɛ ye ɲɔgɔn lajɛn, ka na Zurudɛn baji tigɛ, ka taga sigi Zizireyɛli kɔkɛnɛ na. 34Masaba ka Nii kɛra Zedeyɔn fɛ. A ye buru fiyɛ, ka Abiyezɛri kɔmɔgɔw wele ka tugu a nɔɔ fɛ. 35A ye mɔgɔ dɔw ci ka taga Manase kɔmɔgɔw bɛɛ wele janko olu ka na tugu a kɔ, ka dɔw ci Asɛri ni Zabulɔn kɔmɔgɔw fɛ, olu fana wilila ka taga u kunbɛn.\n36Zedeyɔn y'a fɔ Ala ye ko: «N'i b'a fɛ ka Isirayɛlidenw bɔsi ne sababu la, ka kɛɲɛ n'i ka fɔta ye, 37a filɛ, n bena sagagolo bila gwenege la. Ni komiji yɛlɛla golo nin dama kan ka dugukolo to yen, o tuma na ne ben'a lɔn ko e bena Isirayɛlidenw bɔsi ne sababu la i n'a fɔ i y'a fɔ cogo min na.» 38O koo fana kɛra ten. Dugu gwɛra tuma min na, a wilila sɔgɔma joona ka golo nin bisi, jii min bɔr'a la, o ye filen ɲaa kelen bɔ. 39Zedeyɔn y'a fɔ Ala ye tugu ko: «Kana dimi ne kɔrɔ ni n kumana tugu. A to n k'o koo sɛgɛsɛgɛ ni golo nin koo ye tugu, golo nin janin ka to, komiji ka yɛlɛ dugukolo kan.» 40O suu la, Ala y'a kɛ ten. Golo nin dama janin tora, komiji yɛlɛla dugukolo kan yɔrɔ bɛɛ.


Tes fɔlɔ 4 AKKDC08 - Ayiwa n balimaw, aw ka kan ka - Bible Search\nTes fɔlɔ 3 Tes fɔlɔ 5\nTes fɔlɔ 4\nPɔli ka ladili Ala sago kɛko la\n1Ayiwa n balimaw, aw ka kan ka taama cogo min na aw koo ka sɔrɔ ka diya Ala ye, an y'o yira aw la ka ban. Aw yɛrɛ b'o kɛra ka ban, nga an b'aw daali kosɔbɛ tugu an Matigi Yezu tɔgɔ la ko aw ka taga ɲa ka dɔ fara o kan.\n2An y'aw ladi koo minw na Matigi Yezu barika la, aw be olu lɔn. 3Ala be min fɛ, o ye aw dusu saniyako ye, aw kana kakalaya kɛ. 4Aw kelen kelen bɛɛ ka to n'aw muso ye cogo bɛnnin na Ala ɲakɔrɔ ani ka kɛ mɔgɔsɔbɛw ye. 5Aw kana aw yɛrɛ to nigɛjugu bolo i n'a fɔ Alalɔnbaliw b'a kɛ cogo min na. 6Mɔgɔ si kan'a tɔɲɔgɔn namara o koo la k'a hakɛ ta fana. Bari Matigi b'o koo sifa nunu juru sara, i n'a fɔ an delila k'a fɔ ka gwɛlɛya aw ye cogo min na. 7Ala m'an wele kakalaya kama, nga a y'an wele ka kɛ mɔgɔ senumanw le ye. 8O le y'a to ni mɔgɔ min ma sɔn o ladili ma, o tigi ma ban mɔgɔ ka kuma na, nga a banna Ala le la, min b'a ka Nii Senuman d'aw ma.\n9Kuun t'a la tugu ka sɛbɛ ci aw ma ɲɔgɔnkanuko la, bari aw y'o dege ka ban Ala barika la. 10Aw b'o la aw balimaw faan fɛ, minw be Maseduwani mara bɛɛ la. Nga an b'a ɲini aw fɛ ko aw ka dɔ fara a kan tugu. 11Aw ka jija ka hɛrɛ ɲini, aw ka janto aw yɛrɛ ka koow la, ani ka baara kɛ aw yɛrɛ ma, i n'a fɔ an tun y'a ɲini aw fɛ cogo min na, 12janko aw taamacogo ka bɛn mɔgɔ wɛrɛw cɛma waasa olu k'aw tɔgɔɲuman fɔ. O la, aw tena kɛ mɔgɔ si ka doni ye.\nSuuw ka kununko\n13N balimaw, mɔgɔ minw sara, an t'a fɛ aw ka to olu ka koo lɔnbaliya la, waasa aw dusu kana kasi i n'a fɔ mɔgɔ tɔw, jigi te minw fɛ. 14N'an lanin b'a la tiɲɛ na ko Yezu sara ka kunun, o cogo la mɔgɔ minw sara k'u jigi lanin to Yezu kan, Ala bena olu kunun fana u ka to ni Yezu ye. 15An be min fɔ aw ye, an y'o sɔrɔ Matigi ka kuma na. An minw bena to na fɔɔ ka taga se Matigi ka kɔsegi ma, mɔgɔ minw sara, an tena kɔn ka taga olu ɲa. 16Ni sira dira, mɛlɛkɛ kuntigi ka pɛrɛnkan fɛ ani Ala ka buru kaan fɛ, Matigi yɛrɛ bena bɔ sankolo la ka jigi. O tuma na, mɔgɔ minw tun lara Krista la ka sɔrɔ ka sa, olu be kunun fɔlɔ. 17- O kɔ, an minw tora nii na, an bena kori ka kɔrɔta ɲɔgɔn fɛ ni olu ye sankaba kan ka taga Matigi kunbɛn. An bena to n'a ye tuma bɛɛ. 18Aw ka to ka ɲɔgɔn jigi tugu n'o kuma ye.


Kor 2nan 8 AKKDC08 - Ne balimaw, Ala ye nɛɛma min kɛ - Bible Search\nKor 2nan 7 Kor 2nan 9\nKor 2nan 8\n1Ne balimaw, Ala ye nɛɛma min kɛ Krista ka jama ye Maseduwani mara la, an b'a fɛ aw k'o lɔn. 2K'u to tɔɔrɔba la, u n'u ka fantanyajugu bɛɛ, u nisɔndiyaninba y'u tigɛ yɛlɛ kosɔbɛ. 3Ne y'u seere ye ko a diyara u ye, u ye dili kɛ n'u seko ye, ani fɔɔ ka tɛmɛ u seko yɛrɛ kan. 4- U y'an daali kosɔbɛ ko an ka sira d'u ma fana u ka se k'u niyɔrɔ ta Ala ka mɔgɔw dɛmɛko la o min be Zude mara la. 5U kɔnna k'u yɛrɛ di Matigi ma, ka mɛnni kɛ an fana fɛ ka kɛɲɛ ni Ala sago ye, fɔɔ u sera ka koo kɛ an yɛrɛ ka miiriya tun ma se min ma. 6O cogo la fana, an ye Titi daali ko a ye baaraɲuman min daminɛ aw cɛma, a ka taga ɲa k'o laban. 7Aw ka ɲi: jigi b'aw fɛ, aw fana be se kuma na, aw be koo lɔn, aw fana jijanin lo kosɔbɛ, ani an koo ka d'aw ye. O la, anw b'a fɛ aw k'aw sɔnɲuman yira dɛmɛko nin na.\n8A ma kɛ ko ne b'a fɔ aw ye ko wajibi lo aw k'a kɛ o cogo la dɛ, nga ne b'aw tɔɲɔgɔnw ka jijali fɔ aw ɲana, janko aw ka se k'a yira ko kanuya b'aw la tiɲɛ na. 9Bari aw b'an Matigi Yezu Krista ka ɲumanya lɔn, ale min tun ye fɛntigi ye, a y'a yɛrɛ kɛ fantan ye aw kosɔn, waasa aw ka se ka kɛ fɛntigiw ye.\n10Nin ye ne ka miiriya ye o la, a fana be bɛn aw ma, kabini salon, aw minw kɛra fɔlɔ ye k'o koo ŋaniya ta, o dama tɛ, aw y'aw bolo don o baara la fana. 11Sisan aw ye taga ɲa k'o baara nin laban. Aw y'o ŋaniya ni timinadiya min ye, aw ye taga ɲa k'a laban k'o kɛ ni seko damayira ye. 12Bari see min b'i ye, n'i y'i yɛrɛ di ka sɔnni kɛ ka kɛɲɛ n'o ye, o le ka ɲi. Ni fɛɛn t'i bolo, baasi tɛ.\n13A ma kɛ ko an b'a fɛ aw k'aw tɔɲɔgɔnw dɛmɛ, ka tila ka nimisa dɛ, nga an b'a fɛ aw bɛɛ ka kɛ kelen ye. 14O la, aw ye sɔrɔli caaman min kɛ, aw k'o kɛ ka dɛsɛbagatɔw dɛmɛ. N'aw nana dɛsɛ loon dɔ la, olu fana ka se k'aw dɛmɛ n'u ta ye, o la aw bɛɛ ka koo be kɛ kelen ye, 15- i ko a fɔra Ala ka kuma na cogo min na ko:\n«Mɔgɔ min ye caaman cɛ,\nale ta ma tɛmɛ a daan kan.\nMin ye dɔɔni cɛ,\nale ta fana ma dɛsɛ.»\n16An be Ala tanu bari a y'aw koo diya Titi ye i n'a fɔ anw. 17Bari a sɔnna an ka daalikan ma. A diyara a ye kosɔbɛ, a sɔnna ka taga aw fɛ tugu. 18An balimacɛ min tɔgɔ bɔra Krista ka jama cɛma kibaru diman fɔli baara kosɔn, an y'ale fara Titi kan k'u ci aw fɛ. 19Krista ka jama dɔw y'a woloma k'a fara an kan, a ka kɛ an taamaɲɔgɔn ye baaraɲuman nin na, an be min kɛra Matigi tɔgɔ boɲa kama, ani an ka dusuɲuman kosɔn.\n20An b'o kɛ janko an kana tɔgɔcɛn sɔrɔ baaraɲuman nin kɛli la min ye bolomafara ye. 21- An t'a fɛ ka tilenninya kɛ Matigi dama ɲakɔrɔ, an b'a fɛ k'a kɛ mɔgɔw ɲakɔrɔ fana.\n22Mɔgɔ minw wolomana ka ci aw ma, an y'an balimacɛ nin fana fara u kan, an y'ale min lɔn mɔgɔ timinadiyanin ye baara caaman seen fɛ. A fana y'o yira an na sisan tugu, bari a y'a jigi la aw kan kosɔbɛ. 23Titi kɔni, ale kɛra ne taamaɲɔgɔn ani baarakɛɲɔgɔn ye aw cɛma. An balima minw be n'a ye, olu ye Krista ka jama ka cidenw ye, minw kɛra Krista ka boɲafɛnw ye. 24Aw k'olu minɛ ka ɲa ni kanuya ye, janko Krista ka jamakuluw k'o ye k'a lɔn ko tiɲɛ b'an fɛ n'an y'an yɛrɛ boɲa aw kosɔn.


Uru 2 AKKDC08 - Cɛɛ dɔ tun be Nawomi ka cɛso la. Mɔgɔba - Bible Search\nUru 1 Uru 3\nUruti be taga Boozi ka foro la\n1Cɛɛ dɔ tun be Nawomi ka cɛso la. Mɔgɔba tun lo, nafolo tun b'a fɛ, Elimelɛki ka fadenyabolo mɔgɔ tun lo, a tɔgɔ ko Boozi. 2- Loon dɔ, Uruti ka bɔ Mowabu y'a fɔ Nawomi ye ko: «N b'i daali ko i ka sira di n ma, n be taga fɛfɛri kɛ mɔgɔ dɔ fɛ, min bena sɔn ka makari n na.» Nawomi y'a jaabi ko: «Taga n denmuso.» 3O la, a tagara don foro dɔ kɔnɔ n'a be fɛfɛri kɛra sumantigɛbagaw kɔfɛ. A donna foro min kɔnɔ fana, o kɛra kunnadiya ye a fɛ. O tun ye Elimelɛki ka fadenyabolo mɔgɔ Boozi ka foro dɔ ye.\n4Boozi bɔra dugu kɔnɔ ka na foro kɔnɔ, a y'a ka sumantigɛbagaw fo ko: «Masaba k'aw dɛmɛ.» U y'a jaabi ko: «Masaba ka barika don e fana na.» 5O kɔ, a y'a ka sumantigɛbagaw ɲamɔgɔ ɲininga ko: «Nin Muso nin bɔra min?» 6Baaraden nin y'a jaabi ko: «Nawomi nana ni muso min ye ka bɔ Mowabu jamana na, ale lo. 7A nana an daali ko an k'a to ale be fɛfɛri kɛ sumantigɛlaw kɔfɛ. Kabini a nana sɔgɔma, a ma taga lafiɲɛ fɔlɔ. A b'a seen kan halibi.»\n8Boozi y'a fɔ Uruti ye ko: «Ne denmuso, kana taga foro wɛrɛ la ka fɛfɛri kɛ, i ka to ni ne ka baaraden musoman nunu ye. I y'a mɛn wa? 9Sumantigɛlaw be yɔrɔ minw tigɛra, to ka filɛli kɛ o yɔrɔ la ka tugu u kɔ. Ne ye kangari la n ka baaradenw ye i kosɔn. Ni minnɔgɔ y'i minɛ, i ka taga minni kɛ u ka jidaga la.» 10O la, Uruti y'a kunbiri gwan k'a ɲaa biri duguma Boozi kɔrɔ k'a fɔ a ye ko: «Mun le y'a to i be ne minɛ ka ɲa ten, ani ka ne koo diya e yɛrɛ ye, ne min ye lonanmuso ye?» 11Boozi y'a jaabi ko: «E cɛɛ sanin kɔ, fɔɔ ka na se sisan ma, i y'i biranmuso minɛ cogo min na, u y'o fɔ ne ye, ani e sɔnna k'i faa n'i bamuso an'i ka wolojamana to yen, ka na to siya wɛrɛ fɛ e ma deli ka min lɔn. 12Masaba k'i sara, i ka sara ka kɛ fɛɛn ɲanaman ye Masaba fɛ, min ye Isirayɛli ka Ala ye, i nana i yɛrɛ kalifa min ma!» 13Uruti ko: «Ne koo ka diya i ye, matigi! Bari i ye kumaɲuman fɔ k'i ka baaraden jigi tugu, ne do t'i ka baaraden bɔ.»\n14Dumuni kɛtuma, Boozi y'a fɔ Uruti ye ko: «Gwɛrɛ ka na dumuni kɛ, i ka lɔgɔma sun naan na.» A tagara sigi sumantigɛlaw gɛrɛfɛ. U ye sumankisɛ yirannin d'a ma, a ye dumuni kɛ ka fa fɔɔ a tɔɔ tora, a y'o mara. 15O kɔ, a wilila ka taga fɛfɛrikɛyɔrɔ la. Boozi y'a fɔ a ka baaradenw ye k'u k'a to a be fɛfɛri kɛ, hali sumantonw gɛrɛfɛ, k'u kan'a bali. 16K'u ka suman dɔw to kala sanfɛ a ye, min ka gwɛlɛ, ko u kana kumajugu fɔ a ye.\nUruti be fɛfɛri kɛ Boozi ka foro kɔnɔ\n17Uruti ye fɛfɛri kɛ fɔɔ ka tile ban foro nin kɔnɔ. O kɔ, a ye fɛfɛri kɛ ka suman min sɔrɔ, a y'o gosi, o kɛra sinsin ɲaa kelen ye. 18A y'o ta ka taga dugu kɔnɔ k'o yira a biranmuso la. A y'a ka dumuni tɔɔ fana bɔ k'o di a biranmuso ma. 19Ale y'a ɲininga ko: «I tagara fɛfɛri kɛ jɔn le fɛ bii? I tagara baara kɛ jɔn ka foro la? Mɔgɔ min y'i minɛ ka ɲa, Ala ka barika don o tigi la.»\nUruti ye baara kɛ mɔgɔ min ka foro kɔnɔ, a y'o tigi fɔ a ye. A ko ale ye baara kɛ Boozi ka foro le kɔnɔ.\n20- Nawomi y'a fɔ a biranmuso ye ko: «Masaba min be hinɛ taabagaw n'u kɔmɔgɔw la, ale ka barika don cɛɛ nin na. An baden yɛrɛ lo. Mɔgɔ minw ka kan ka janto an na, olu dɔ lo.» 21Uruti y'a fɔ tugu ko cɛɛ nin ko ale ka to n'a ka baaradenw ye fɔɔ sumantigɛ ka ban. 22Nawomi y'a fɔ a biranmuso Uruti ye ko: «N denmuso, a ka fisa i ka to ka taga ni olu ye, janko u kana i bugɔ foro wɛrɛ kɔnɔ.» 23O la, Uruti tora ka taga ni Boozi ka baaradenw ye fɔɔ ka *orizi ni *bile tigɛ ban, ka to n'a biranmuso ye.


Cɛf 13 AKKDC08 - Isirayɛlidenw ye kojugu kɛ Masaba - Bible Search\nCɛf 12 Cɛf 14\nCɛfari Samusɔn woloko\n1Isirayɛlidenw ye kojugu kɛ Masaba ɲakɔrɔ tugu. Masaba y'u don filisiw bolo saan bi naani kɔnɔ.\n2O y'a sɔrɔ Soreyaka dɔ tun be yen, Dan ka fadenyabolo mɔgɔ dɔ tun lo, a tɔgɔ tun ko Manowa. A muso tun ma deen wolo ka ye, deen wolobali tun lo. 3Loon dɔ, Masaba ka mɛlɛkɛ y'a yɛrɛ yira muso nin na, k'a fɔ a ye ko: «Deen t'i fɛ, i kɛra deen wolobali ye. Nga i bena kɔnɔ ta ka dencɛ wolo. 4K'a ta sisan ma, i k'i yɛrɛ kɔlɔsi, i kana duvɛn walima minnifɛn fariman wɛrɛ si min, i kana dumuni dumu min ye aw tana ye. 5Bari e bena kɔnɔ ta, ka dencɛ wolo. Deen nin kuun tena li abada. Bari k'a to kɔnɔbara la, a bena kɛ Ala ta ye, ale le ben'a daminɛ ka Isirayɛlidenw bɔsi filisiw bolo.» 6Muso nin tagar'a fɔ a cɛɛ ye ko: «Ala ka mɔgɔ dɔ nana ne fɛ, a tun be i n'a fɔ Ala ka mɛlɛkɛ, a be siranya bila mɔgɔ la kosɔbɛ. Ne m'a ɲininga a bɔyɔrɔ la, a fana m'a tɔgɔ fɔ ne ye. 7A y'a fɔ ne ye ko ne bena kɔnɔ ta, ka dencɛ wolo, ko k'a ta sisan ma, ko ne kana duvɛn min tugu, walima minnifɛn fariman wɛrɛ si, ani ko n kana dumuni dumu min ye an tana ye. Ko bari deen nin bena kɛ Ala ta ye kabini kɔnɔbara la, fɔɔ ka taga se a ka saya ma.»\n8O tuma na, Manowa ye Masaba daali ko: «Masaba, i k'a kɛ Ala ka mɔgɔ nin ka kɔsegi ka na an fɛ tugu, e tun ye min ci, janko deen min bena wolo, a k'ale balocogo yira an na.» 9Ala y'a ka daalili minɛ, Ala ka mɛlɛkɛ nin kɔsegira ka na muso nin fɛ k'a siginin to foro kɔnɔ. O y'a sɔrɔ a cɛɛ Manowa tun te yen. 10O yɔrɔnin bɛɛ, muso nin bolila ka ta'a fɔ a cɛɛ ye ko: «Cɛɛ min tun nan'a yɛrɛ yira ne la o loon na, a nana bii fana!» 11Manowa wilila ka tugu a muso kɔ, ka taga cɛɛ nin fɛ k'a ɲininga ko ale lo tun kumana muso nin fɛ wa. Cɛɛ nin y'a jaabi ko ale lo. 12A ye cɛɛ nin ɲininga tugu ko: «I tun ye min fɔ, n'o kɛra tuma min na, an ka kan ka mun le kɛ deen nin ye? An k'a minɛ cogo di?» 13Masaba ka mɛlɛkɛ y'a fɔ a ye ko: «Ne ye fɛɛn minw koo fɔ i ka muso ye, a k'a yɛrɛ tanga olu ma. 14Fɛɛn o fɛɛn dilanna ni *ɛrɛzɛn ye, a man kan k'o don a daa la, a man kan ka duvɛn, walima minnifɛn fariman wɛrɛ si min, a man kan fana k'aw tana si dumu.» 15A y'a fɔ Masaba ka mɛlɛkɛ nin ye ko: «Anw b'a ɲini i fɛ n'i be se ka kɔnɔni kɛ dɔɔni, an bena baden dɔ labɛn i ye.» 16Masaba ka mɛlɛkɛ y'a fɔ Manowa ye ko: «Hali n'i y'a ɲini ne fɛ ko n kana taga, ne tena i ka dumuni dumu, nga n'i b'a fɛ, i ka saraka jɛnita bɔ Masaba ye.» Manowa tun m'a lɔn ko Masaba ka mɛlɛkɛ lo. 17A ye Masaba ka mɛlɛkɛ nin ɲininga ko: «I tɔgɔ be di? Janko i ye min fɔ, n'o nana kɛ tuma min na, an ka se k'i tanu.» 18- A y'a jaabi ko: «Mun na e be ne tɔgɔ ɲininga? N tɔgɔ ye kabakotɔgɔ ye.»c 19O kɔ, Manowa ye baden, ni suman saraka bila kabakuru kan k'o kɛ saraka ye Masaba ye. Ka Manowa n'a muso to filɛli la, Masaba ye kabako kɛ. 20Ka tasuma to mana na sarakabɔyɔrɔ la ka wili sanfɛ, Masaba ka mɛlɛkɛ korila ka yɛlɛ n'a ye. Manowa n'a muso y'o ye dɔrɔn, u lara duguma k'u ɲaa biri. 21O kɛnin kɔ, Masaba ka mɛlɛkɛ ma segi k'a yɛrɛ yira Manowa n'a muso la tugu. O tuma na, Manowa sɔrɔla k'a faamu ko Masaba ka mɛlɛkɛ lo. 22O la, a y'a fɔ a muso ye ko: «An bena sa, bari an ye Ala ye!»\n23A muso y'a fɔ a ye ko: «Ni Masaba tun b'a fɛ k'an faga, a tun tena sɔn k'an ka saraka jɛnita n'an ka suman saraka minɛ do. A fana tun ten'a kɛ an ɲaa be la nin koo nin bɛɛ kan. A fana tun tena sɔn ka koo nin ɲɔgɔn fɔ an ye.»\n24Muso nin ye kɔnɔ ta ka dencɛ wolo, k'a tɔgɔ la ko Samusɔn. Masaba ye barika don deen na, a boɲana. 25K'a to Dan kɛlɛdenw sigiyɔrɔ la min be Soreya ni Ɛsitawɔli cɛ, Masaba ka Nii y'a daminɛ ka baara kɛ n'a ye.


Luka 5 AKKDC08 - Loon dɔ la, ka Yezu to Zenezarɛti baa - Bible Search\nYezu b'a ka kalanden fɔlɔw wele\n(Mat 4.18-22; Mar 1.16-20; Zan 21.1-11)\n1- Loon dɔ la, ka Yezu to Zenezarɛti baa daa la, jama tun y'a lamini n'u be ɲɔgɔn ɲɔtiɲɔtira waasa ka Ala ka kuma lamɛn. 2A ye kurun fila ye bada la. Mɔnikɛlaw tun bɔra u kɔnɔ, u tun be u ka jɔɔw kora. 3Yezu donna o kurun nunu kelen kɔnɔ min tun ye Simɔn ta ye. A y'a ɲini Simɔn fɛ ko a ka taga ni kurun ye jii cɛmancɛ la dɔɔni. O kɔ, k'a siginin to kurun kɔnɔ, a y'a daminɛ tugu ka mɔgɔw kalan.\n4A tilara kuma na tuma min na, a y'a fɔ Simɔn ye ko: «Jii ka dun yɔrɔ min na, taga ni kurun ye o yɔrɔ la k'aw ka jɔɔ fili.»\n5Simɔn y'a jaabi ko: «Karamɔgɔ, an ye baara kɛ ka dugu gwɛ, an ma foyi sɔrɔ. Nga i ka kuma kosɔn, ne bena jɔɔ fili jii la.» 6O la, u ye jɔɔ fili. U ka jɔɔ ye jigɛ caaman minɛ fɔɔ jɔɔ daminɛna ka faranfaran. 7U y'u bolo kɛ ka u tɔɲɔgɔnw wele kurun dɔ nin kɔnɔ ko u ka na u dɛmɛ. Olu tagara, u ye kurun fila nunu bɛɛ fa jigɛ la fɔɔ kurunw tun be ɲini ka jigi jii jukɔrɔ. 8Simɔn Piyɛri y'o ye minkɛ, a y'a kunbiri gwan Yezu kɔrɔ k'a fɔ ko: «Matigi, kana gwɛrɛ n na, bari ne ye hakɛkɛla ye.»\n9A y'o fɔ bari a tun siranna. Ale ni minw tun be ɲɔgɔn fɛ kurun kɔnɔ, u bɛɛ tun siranna bari u ye jigɛ caaman sɔrɔ. 10Zebede dencɛw, Zaki ni Zan tun ye Simɔn baarakɛɲɔgɔnw ye, olu fana tun siranna. Nga Yezu y'a fɔ Simɔn ye ko: «Kana siran. Kabini sisan, i bena mɔgɔw le ɲini Ala ye.»\n11O tuma na, u segira ka na u ka kurunw bila bada la, k'u ka fɛɛnw bɛɛ to yen ka tugu Yezu kɔ.\n(Mat 8.1-4; Mar 1.40-45)\n12Ka Yezu to dugu dɔ la, cɛɛ dɔ fana tun be yen, farisogobana diginin tun b'a la. A ye Yezu ye tuma min na, a tagara biri a kɔrɔ k'a daali ko: «Matigi, n'i sɔnna, i be se ka ne kɛnɛya.» 13Yezu magara a la, k'a fɔ ko: «N sɔnna, kɛnɛya.» O yɔrɔnin bɛɛ, cɛɛ kɛnɛyara. 14- O kɔ, Yezu y'a gwɛlɛya a ma kosɔbɛ ko: «Kan'a fɔ mɔgɔ si ye ko ne le y'i kɛnɛya dɛ. Nga taga i yɛrɛ yira sarakalasebaga la. Musa ye saraka min koo fɔ saniyali faan fɛ, i k'o bɔ k'a yira mɔgɔw la ko i kɛnɛyara.»\n15O bɛɛ n'a ta, Yezu tɔgɔ bɔra ka taga ɲa fɔɔ mɔgɔ caaman tun be to ka taga u lajɛn a kɔrɔ waasa k'a ka kuma lamɛn, walima a k'u kɛnɛya. 16Yezu tun be to ka taga kongo kɔnɔ a kelen ka Ala daali yen.\n(Mat 9-18; Mar 2.1-12)\n17Loon dɔ, ka Yezu to mɔgɔw kalan na, *Fariziɲɛw ni sariya karamɔgɔ dɔw siginin tun be yen. U tun nana ka bɔ Galile ni Zude mara dugudenninw bɛɛ la, ani Zeruzalɛmu. Matigi Ala ka sebagaya tun be Yezu fɛ n'a be banabagatɔw kɛnɛya. 18Cɛɛ dɔw tagara ni muruku dɔ ye o yɔrɔ la. A lanin tun be dilan kan. U tun be cogo ɲinina ka don n'o cɛɛ ye soo kɔnɔ k'a bila Yezu ɲakɔrɔ. 19U ma cogo sɔrɔ ka don n'a ye jama kosɔn. O la, u yɛlɛla soo kunna k'o yɔrɔ dɔ walaka. Ka muruku nin to a ka dilan kan, u y'a jigi o woo fɛ jama cɛma ni juru ye Yezu ɲakɔrɔ. 20Yezu y'a ye k'o mɔgɔw lara ale la minkɛ, a y'a fɔ ko: «Cɛɛ, i ka hakɛw yafara.»\n21Sariya karamɔgɔw ni Fariziɲɛw y'a daminɛ ka miiri ko: «Nin ye jɔn ye n'a be Ala tɔgɔ cɛn ten? Jɔn le be se ka mɔgɔ ka hakɛw yafa a ma ni Ala kelen tɛ?»\n22Nga Yezu y'u ka miiriya lɔn k'a fɔ u ye ko: «Mun na aw be miiri ten? 23K'a fɔ muruku ye ko: ‹I ka hakɛw yafara,› walima k'a fɔ a ye ko: ‹Wili ka taama,› o kuma fila la, jumɛn fɔ ka nɔgɔ? 24Nga ne b'a fɛ aw k'a lɔn ko see be Mɔgɔ Dencɛ ye ka mɔgɔ ka hakɛw yafa k'a to diɲɛ na.» O la, a y'a fɔ muruku ye ko: «N b'a fɔ i ye, wili k'i ka dilan ta ka taga soo.»\n25O yɔrɔnin bɛɛ, cɛɛ nin wilila mɔgɔw ɲana k'a ka dilan ta ka taga soo. A tun be Ala tanu n'a be taga. 26U bɛɛ kabakoyara. U ye Ala tanu. U siranninba y'a fɔ ko: «An ye kabako ye bii dɛ!»\n(Mat 9.9-13; Mar 2.13-17)\n27O kɔ, Yezu bɔra yen, a ye lɛnpominɛla dɔ ye min tɔgɔ ko Levi, a siginin tun be lɛnpominɛlaw ka baarakɛyɔrɔ la. Yezu y'a fɔ a ye ko: «Tugu ne kɔ.» 28Levi y'a ka baara to yen ka wili ka tugu a kɔ.\n29O kɔ, Levi ye dumuniba labɛn a ka soo Yezu ye. Lɛnpominɛlaw ni mɔgɔ wɛrɛw tun be yen caaman. U tun be dumuni kɛra ni Yezu n'a kɔmɔgɔw ye. 30- *Fariziɲɛw n'u ka sariya karamɔgɔw tun be ŋunuŋununa. U ye Yezu ka kalandenw ɲininga ko: «Mun na aw be dumuni kɛ ka minni kɛ ni lɛnpominɛlaw ani hakɛkɛlaw ye?»\n31Yezu ye kuma ta k'u jaabi ko: «Mɔgɔ minw ka kɛnɛ, olu mako te furakɛla la, banabagatɔw le mako b'a la. 32Ne ma na mɔgɔtilenninw wele, nga ne nana hakɛkɛlaw le wele waasa u ka nimisa ka faran u ka kojuguw la.»\nYezu be kuma suun koo la\n(Mat 9.14-15; Mar 2.18-20)\n33Mɔgɔ dɔw y'a fɔ Yezu ye ko: «Zan ka kalandenw ni *Fariziɲɛw ka kalandenw be suun don tuma caaman ka Ala daali, k'a sɔrɔ e taw be dumuni kɛ ka minni kɛ.»\n34Yezu y'u jaabi ko: «Yala aw be se ka kɔɲɔcɛ teriw wajibiya ka suun don k'u ni kɔɲɔcɛ to ɲɔgɔn fɛ wa? 35Nga loon dɔ bena se, kɔɲɔcɛ bena bɔsi u la, u bena suun don o loon na.»\n36Yezu ye talen nin la u ye fana ko: «Mɔgɔ si te fanikura faran ka fani kɔrɔman bari n'a ye. N'o kɛra, fanikura cɛnna, kunkurunnin nin fana tena bɛn ni fani kɔrɔman ye. 37Mɔgɔ si te duvɛnkɛnɛ don foroko kɔrɔman kɔnɔ. N'o kɛra, duvɛnkɛnɛ bena foroko faran, foroko bena cɛn, duvɛn bena bɔn. 38Duvɛnkɛnɛ ka kan ka don forokokuraw le kɔnɔ. 39Ni mɔgɔ min delila duvɛnkɔrɔ min na, o tigi te duvɛnkɛnɛ fɛ, bari a b'a fɔ ko duvɛnkɔrɔ le ka di.»


Tim 2nan 2 AKKDC08 - Ele kɔni, ne deen, e ka barika don - Bible Search\nTim 2nan 1 Tim 2nan 3\nTim 2nan 2\nPɔli ko Timote ka barika don a yɛrɛ la\n1Ele kɔni, ne deen, e ka barika don i yɛrɛ la Yezu Krista ka nɛɛma barika la. 2I ye fɛɛn min mɛn ne fɛ seere caaman ɲana, i k'o kalifa mɔgɔsɔbɛw ma minw be se ka mɔgɔ wɛrɛw kalan n'o ye. 3E ka sɔn tɔɔrɔ ma i n'a fɔ Yezu Krista ka sɔlidasiɲuman. 4Ni mɔgɔ min donna sɔlidasiya la, n'a b'a fɛ k'a kuntigi sago kɛ, a be jija o baara la, a t'a niin don baara wɛrɛ la. 5Farikolo tolonkɛla fana te jala sɔrɔ abada, n'a ma sariya bato. 6Sɛnɛkɛla min be sɔn ka baara kɛ, ale lo be kɔn ka suman tigɛ. 7Ne be koo minw fɔra i ye, i ka miiri olu la k'u faamu, bari Matigi bena hakili d'i ma o koo bɛɛ la.\nPɔli ko Timote k'a hakili to Yezu la\n8I hakili jigi Yezu Krista la, min sara ka kunun, ale min kɛra Dawuda deen ye, ne b'ale kibaru le fɔ. 9O kibaru diman fɔli kosɔn, ne be sigɛn na, u ye ne siri ni jɔrɔkɔ ye, i n'a fɔ kojugukɛla. Nga mɔgɔ si te se ka Ala ka kuma fɔli bali. 10O le y'a to ne be koo bɛɛ muɲu Ala ka mɔgɔ wolomaninw kosɔn, waasa olu fana ka kisi Yezu Krista barika la, ani ka boɲa sɔrɔ daan te min na. 11Nin kuma nin ye tiɲɛ ye:\nN'an sɔnna ka sa ni Matigi ye,\nan fana bena kunun ka to n'a ye.\n12- N'an jijara ka tɔɔrɔ muɲu n'a ye,\nan bena kuntigiya kɛ n'a ye.\nN'an banna ale ka koo ma,\nale fana bena ban an na.\n13N'an kɛra janfaciw ye,\nale be to a ka kantigiya la,\nbari ale te se ka ban a yɛrɛ la.\nPɔli ko Timote ka kɛ baaradensɔbɛ ye\n14Mɔgɔw hakili jigi o koow la Ala ɲakɔrɔ k'a gwɛlɛya u ma k'u ka u yɛrɛ kɔlɔsi sɔsɔli gwansan ma. O te foyi ɲa fɔɔ k'u lamɛnbagaw nigɛ dɔrɔn. 15I jija ka kɛ mɔgɔsɔbɛ ye Ala ɲakɔrɔ, baarakɛlasɔbɛ min te maloya fewu, min be tilen ka tiɲɛ fɔ. 16I yɛrɛ kɔlɔsi kuma caaman ma, o ma ɲi. Bari mɔgɔ minw b'o kɛ, o tigiw be don tilenbaliya la. 17O tigiw ka kuma be cɛnni kɛ i n'a fɔ jolijugu be farisogo cɛn cogo min na. Imene ni Filɛtɔsi y'o mɔgɔ nunu dɔw ye. 18Olu minw ye tiɲɛ to yen, n'u b'a fɔ ko suuw kununna ka ban. U ye mɔgɔ dɔw jigi tigɛ, u te la Ala la tugu.\nAla ye baara min dabɔ\n19- O bɛɛ n'a ta, Ala ye koo min dabɔ, o be to a nɔɔ na. Kuma nin le kɛra o taamasiɲɛ ye, ko:\n«Minw ye Matigi ta ye, a b'olu lɔn,»\n«Mɔgɔ minw bɛɛ be Matigi bato,\nolu ka faran tilenbaliya koo la.»\n20A ma kɛ ko minan minw dilanna ni sanu ye, walima ni warigwɛ ye, k'olu dama le be soo kɔnɔ, nga minw dilanna ni yiri ye, ani bɔgɔ ye, olu fana be yen. Dɔw kɛra baara saniyanin kama, dɔw fana kɛra ɲamaɲamacɛ ta ye. 21Ni mɔgɔ min ye a yɛrɛ saniya, k'a yɛrɛ tanga koo nunu ma, ne ye minw fɔ, o tigi bena kɛ dagaɲuman ye min saniyanin be. A b'a Kuntigi mako ɲa, a labɛnnin be koɲuman sifa bɛɛ kɛli kama.\n22I yɛrɛ kɔlɔsi nigɛjugu ma, min be sɔrɔ kanbelenya la, to ka tilenninyakow kɛ, k'i jigi la Matigi kan, k'a kanu, ani ka hɛrɛ ɲini ni mɔgɔw ye, minw y'u jigi la Matigi kan ni kɔnɔgwɛ ye. 23I ka ban sɔsɔli gwansanw ma, i b'a lɔn k'olu be kɛlɛw wili dɔrɔn. 24Bari Matigi ka baarakɛla man kan ka kɛlɛ kɛ, a ka kan ka mɔgɔ bɛɛ koo diya a yɛrɛ ye, ani ka kɛ mɔgɔ ye, min be se mɔgɔw kalan na ni muɲuli ye. 25Mɔgɔ minw te sɔn a ka kalan ma, a ka kan k'olu minɛ ni dususuma ye. N'a sɔrɔ Ala bena u dɛmɛ u ka nimisa ka faran u ka kojuguw la waasa u ka tiɲɛ lɔn. 26O la, u bena u yɛrɛ sɔrɔ ka bɔ Sutana ka jɔɔ la, min tun y'u minɛ janko a ka to k'a sago kɛ n'u ye.


Fil 4 AKKDC08 - O le kosɔn n balimaw, ne be aw minw - Bible Search\nFil 3 Kɔl int\n1O le kosɔn n balimaw, ne be aw minw kanu, ani ne b'a fɛ ka aw minw ye tugu, aw minw be kɛ sababu ye ne be nisɔndiya ni kunkɔrɔta sɔrɔ, aw ka jija kosɔbɛ Matigi barika la, ne teriw.\n2Ne be Evɔdi ani Sɛtisi daali sɛbɛ la k'u ka bɛn i n'a fɔ balimamusow, Matigi kosɔn. 3E min kɛra ne baarakɛɲɔgɔnsɔbɛ ye, ne b'i daali ko i ka u dɛmɛ, bari olu ni ne sigɛnna ɲɔgɔn fɛ kibaru diman baara la. Ani Kilema fana ani ne baarakɛɲɔgɔn tɔw bɛɛ, olu minw tɔgɔ be sɔrɔ nii banbali sɛbɛ kɔnɔ.\n4Aw ka nisɔndiya tuma bɛɛ Matigi kosɔn. Halibi ne be kɔsegi k'a fɔ aw ye ko aw ka nisɔndiya. 5Aw ka kɛ mɔgɔsabalininw ye tuma bɛɛ. Matigi natuma surunyana. 6Aw hakili kana ɲagami koo si la, nga aw ye Ala daali ani ka barika la a ye, k'aw makoyako bɛɛ fɔ a ye. 7O la, Ala ka hɛrɛ min tɛmɛna mɔgɔw ka faamuyali ma, o le bena aw tanga hamikojugu ma, Yezu Krista barika la.\n8O bɛɛ kɔ, n balimaw, koo minw kɛra tiɲɛko ye, boɲa be sɔrɔ min na, ni tilenninya, ni koo gwɛnin, ni koo diman, ani kunkɔrɔtako, ni sɔnɲuman min be na ni tɔgɔɲuman ye, o dama ka kɛ aw ka miiri ye. 9Aw ye koo minw dege ne ka kuma ni n ka kɛwaliw la, aw ka jija k'olu kɛ. O la, Hɛrɛtigi Ala bena to n'aw ye.\nPɔli be Filipikaw tanu\n10Aw sera k'a yira ne la sisan ko aw be janto ne la, o la, ne nisɔn diyara kosɔbɛ Matigi barika la. A ma kɛ ko ne b'o fɔra ko aw tun te janto ne la dɛ, aw tun be janto ne la, nga seko tun te aw fɛ fɔlɔ. 11A ma kɛ ko fɛɛn le te ne fɛ, k'o le y'a to ne be kumana ten dɛ. Ka ne to cogo o cogo, ne wasanin lo, bari ne y'o dege. 12Ne be se ka n yɛrɛ minɛ dɛsɛ waati la, ani nɔgɔya waati la. Koo bɛɛ la ani cogo bɛɛ la, ne wasanin be, dumu ka fa tuma na ani kɔngɔ tuma na. Fɛɛn be n fɛ wo, fɛɛn te n fɛ wo, n wasanin be. 13Krista min be see di ne ma, ale barika la ne be se ka o koow bɛɛ kɛ. 14Nga, aw ye koɲuman kɛ kosɔbɛ, aw y'aw niyɔrɔ ta ne ka sigɛn na ni dɛmɛli ye. 15- Aw Filipikaw b'a lɔn kosɔbɛ ko kibaru diman fɔli daminɛwaati la, aw dama le ye ne dɛmɛ n ka baara kosɔn Ala ka jama cɛma n bɔtuma na Maseduwani mara la. 16- Ka ne to Tesaloniki, aw ye ne mako ɲa, bari aw ye ne dɛmɛ siɲɛ caaman.\n17A ma kɛ ko ne be dɛmɛli le ɲinina dɛ, ne b'a fɛ dɔ le ka fara aw ka kɛwaliɲuman sara kan. 18- Sisan ne makoyafɛn bɛɛ be ne fɛ yɛrɛ, fɔɔ a tɛmɛn'a daan kan. Tuma min na Epaforaditi nana aw ka dɛmɛ di ne ma, o tuma na o cayara ka tɛmɛ yɛrɛ, min kɛra sarakaɲuman ye Ala sɔnna min na, a diyar'a ye fana. 19Ne ka Ala bena aw mako ɲa, ka kɛɲɛ n'a ka fɛntigiya dafanin ye Yezu Krista barika la. 20An Faa Ala tɔgɔ ka tanu tuma bɛɛ. Amiina.\n21Mɔgɔ minw lara Yezu Krista la, aw ka olu kelen kelen bɛɛ fo. An balima minw be ni ne ye yan, olu be aw fo fana. 22Krista kɔmɔgɔw minw be yan, olu bɛɛ b'aw fo, nga aw fɔbaga tigitigiw, o ye minw be masacɛ ka soo kɔnɔ.\n23Matigi Yezu Krista k'a ka nɛɛma kɛ aw ye.


Kod 3 AKKDC08 - Masa Ala tun ye kongosogo minw dan, saa - Bible Search\nKod 2 Kod 4\n1- Masa Ala tun ye kongosogo minw dan, saa le tun ka cegu n'u bɛɛ ye. Saa y'a fɔ muso ye ko: «Tiɲɛ na, Ala y'a fɔ ko aw kana yɔrɔ nin yiriw si deen dumu wa?» 2Muso y'a jaabi ko: «An be se ka yɔrɔ nin yiriw deen dumu. 3Nga yiri min be yɔrɔ nin cɛmancɛ la, Ala ko an kana ale deenw dumu, ko an kana maga a la. Ko n'o tɛ, an bena sa.» 4Saa y'a fɔ muso ye ko: «Aw tena sa. 5Ala y'a lɔn ko ni aw y'o yiri nin deen dumu loon min na, aw ɲaa bena yɛlɛ, aw bena kɛ i n'a fɔ ale, ka koɲuman ni kojugu lɔn.»\n6Muso y'a ye k'o yiri nin deen ka di dumu na, ko a fana filɛ ka di, ani ko a be lɔnniya di mɔgɔ ma. A ye dɔ tigɛ k'a dumu ka dɔ di a cɛɛ ma a gɛrɛfɛ, ale fana y'a dumu.\n7O tuma na, u fila bɛɛ ɲaa yɛlɛla, u y'a lɔn ko u fari lakolon lo. O kosɔn, u ye torofuraburuw kalan ɲɔgɔn na k'u yɛrɛ sutara n'o ye. 8Wuladafɛ, tile sumana waati min na, u ye Masa Ala yaalayaalatɔ mankan mɛn yɔrɔɲuman nin kɔnɔ. U dogor'a ɲa yiriw cɛma.\n9Masa Ala ye cɛɛ wele k'a fɔ a ye ko: «I be min?» 10Cɛɛ y'a jaabi ko: «Ne y'i mankan mɛn yɔrɔɲuman nin na, ne siranna, ka dogo bari ne fari lakolon lo.» 11Masa Ala ko: «Jɔn y'a fɔ i ye ko i fari lakolon lo? Ne y'a fɔ i ye ko i kana yiri min deen dumu, i y'o dɔ dumu kɛ?» 12Cɛɛ y'a fɔ ko: «I ye muso min di ne ma, ale lo ye yiri nin deen dɔ di ne ma, ne y'a dumu.» 13- Masa Ala y'a fɔ muso ye ko: «Mun na i y'o kɛ?» Muso y'a fɔ ko: «Saa le ye ne nigɛ, ne y'a dumu.»\n14Masa Ala y'a fɔ saa ye ko: «I y'o kɛ minkɛ, i dangana begɛnw ni kongosogow bɛɛ cɛma! I bena fofo i kɔnɔbara kan, ka buguri dumu i sii bɛɛ la. 15- Ne bena e ni muso kɛ ɲɔgɔn juguw ye, k'i deenw n'a taw kɛ ɲɔgɔn juguw ye. Muso ka deen bena i kungolo ɲɔɲɔ, i ben'a cin a seen na.»\n16Ala y'a fɔ muso ye ko: «Ne bena i ka deen woloko gwɛlɛya kosɔbɛ. I bena tɔɔrɔ wolowaati la. I cɛɛ nigɛ bena kɛ i la, ale bena kɛ i kuntigi ye.»\n17- Ala y'a fɔ cɛɛ ye ko: «I sɔnna i muso ta ma, ka yiri nin deen dumu, ne tun y'a fɔ k'a gwɛlɛya i ma ko i kana min dumu. O kosɔn, dugukolo dangana i kama. I bena baaragwɛlɛn kɛ i sii bɛɛ la ka sɔrɔ k'i daladumuni sɔrɔ. 18A bena ŋɔni ni binjugu bɔ i kama, suman le bena kɛ i ka balo ye. 19I bena i daladumuni sɔrɔ i wasiji la fɔɔ i ka kɔsegi dugukolo kɔnɔ, i bɔra min na. I ye buguri ye, i bena kɔsegi buguri la.»\n20Adama y'a muso tɔgɔ la ko Awa, bari adamadenw bɛɛ bamuso lo.\n21Masa Ala ye golo ta ka delekew dilan Adama n'a muso ye k'u fɛɛrɛbɔ n'o ye.\n22- O kɔ, Masa Ala ko: «Sisan, Adama kɛra i n'a fɔ anw, ka koɲuman ni kojugu lɔn ka bɔ ɲɔgɔn na. An k'a bali janko yiri min be sii di mɔgɔ ma, a kana o deen tigɛ k'a dumu, ka to nii la kudayi.» 23O le y'a to Masa Ala y'a gwɛn ka bɔ Edɛn, yɔrɔɲuman na, ko a ka taga dugukolo sɛnɛ, a bɔra min kɔnɔ. 24A ye cɛɛ gwɛn ka bɔ yen tuma min na, a ye mɛlɛkɛ bisigi dɔw sigi yɔrɔɲuman nin kɔrɔn ɲafan fɛ, minw tɔgɔ ko *serubɛnw, ka murujan manamananin fariman di u ma janko ka yiri nin sira kɔlɔsi, min be sii di mɔgɔ ma.


Mas fɔlɔ 11 AKKDC08 - Lonanmuso caaman koo tun diyara - Bible Search\nMas fɔlɔ 10 Mas fɔlɔ 12\nMas fɔlɔ 11\nSolomani be ban Ala ka fɔta la\n1- Lonanmuso caaman koo tun diyara masacɛ Solomani ye. Ezipiti masacɛ denmuso furunin kɔ, a ye mowabuw ta furu fana, ani amoniw ta, ni edɔmuw, ni itiw ta, ani Sidɔnkaw ta. 2- Masaba tun y'a fɔ Isirayɛlidenw ye k'u kana furu ni siya minw ye, janko olu kana u hakili yɛlɛma ka taga n'u ye u ka batofɛnw fɛ, Solomani tun nɔrɔla o siyaw le la, musow diya kosɔn. 3A tun ye masaw denmuso mɔgɔ kɛmɛ wolonwula furu. Gɛrɛfɛmuso kɛmɛ saba fana tun b'a fɛ. A ka muso nunu y'a kuun cɛn pewu.\n4Solomani kɔrɔla tuma min na, muso nunu y'a hakili yɛlɛma ka taga batofɛn wɛrɛw fɛ. A kɛra ten, a y'a jigi bɔ Masaba a ka Ala kan. A jigi ma to a kan i n'a fɔ a faa Dawuda tun y'a kɛ cogo min na. 5A y'a jigi la Sidɔnkaw ka joo *Asitarite kan, ani amoniw ka jojugu *Milikɔmu kan. 6A kɛra ten, Solomani ye kojugu kɛ Masaba ɲakɔrɔ. A m'a jigi l'a kan kosɔbɛ i n'a fɔ a faa Dawuda tun y'a kɛ cogo min na. 7Kulu min be Zeruzalɛmu gɛrɛfɛ, tileben fɛ, Solomani ye sɔnnikɛyɔrɔ dɔ lɔ o kan k'o kɛ mowabuw ka jojugu *Kemɔsi sɔnyɔrɔ ye, ani ka dɔ lɔ k'o kɛ amoniw ka jojugu Milikɔmu ta ye. 8A y'o ɲɔgɔn kɛ a ka muso nunu bɛɛ ye, minw tun ye lonanw ye, olu tun be to ka wusulan jɛni u kan, ani k'u ka joow sɔn.\n9O la, Masaba dimina Solomani kɔrɔ, bari a tun y'a kɔɔ sin Masaba, Isirayɛli ka Ala ma, min tun y'a yɛrɛ yira a la siɲɛ fila. 10A tun y'a fɔ a ye o tuma na ko a kana taga batofɛn wɛrɛw fɛ, nga Solomani ma Masaba ka kuma bato. 11Masaba y'a fɔ Solomani ye ko: «E ye baara nin kɛ ka ban, i ma ne ka bɛɛn kuma bato, ani ne ka sariyaw, ne ye minw sigi i ye. O la, ne bena masaya nin bɔsi i la k'a di i ka dakɔrɔsigiw dɔ ma. 12Nga ne tena o kɛ i ka tile la, i faa Dawuda kosɔn. Ne ben'a bɔsi i deen le bolo. 13Ne tena jamana nin bɛɛ bɔsi a la fana. Ne bena Isirayɛliden kelen kɔmɔgɔw ka yɔrɔ to a ye ne ka baarakɛla Dawuda kosɔn, ani Zeruzalɛmu kosɔn ne ye min woloma.»\nSolomani jugu fila ka koo\n14Masaba y'a kɛ jugu dɔ wilila Solomani kama. Ale tun ye Adadi ye, edɔmuw masacɛ ka somɔgɔ tun lo. 15Dawuda tun ye edɔmuw kɛlɛ tuma min na, kɛlɛden minw tun sara, a ka kɛlɛkuntigi Zowabu tagara olu suu don. A ye Edɔmu ka cɛdenw bɛɛ faga o tuma na. 16A tun tora yen n'a ka kɛlɛdenw bɛɛ ye kalo wɔɔrɔ, fɔɔ a sera ka cɛɛw bɛɛ faga ka ban. 17O tuma na, Adadi tun bɔra ka boli n'a faa ka baaraden dɔw ye, minw ye edɔmuw ye, ka taga Ezipiti jamana na. O y'a sɔrɔ a tun ye kanbelennin ye. 18U bɔra Madiyan jamana na ka taga se Paran, ka Paranka dɔw minɛ ka taga n'u ye Ezipiti jamana na, Ezipiti masacɛ fɛ. Masacɛ ye soo d'a ma, ka lɔ n'a ka dumuniko ye. A fana ye forow d'a ma. 19Adadi koo diyara masacɛ ye kosɔbɛ, fɔɔ a y'a yɛrɛ ka muso Tapenɛsi dɔgɔnin di Adadi ma a k'a furu. 20Tapenɛsi dɔgɔmuso ye dencɛ sɔrɔ a ye, o tɔgɔ ko Genubati. A balola Ezipiti masacɛ ka soo kɔnɔ. A kɛra ten, Genubati mɔna ni masacɛ deenw ye.\n21Ka Adadi to Ezipiti, a y'a mɛn ko Dawuda sara, ko a ka kɛlɛkuntigi Zowabu fana sara. A y'a fɔ Ezipiti masacɛ ye ko a ka sira di ale ma a be kɔsegi a ka jamana na. 22Masacɛ y'a ɲininga ko a fɔnna mun le la ale fɛ yan, n'ole y'a to a b'a fɛ ka kɔsegi a ka jamana na. A ko foyi, ko a k'ale to a be ta'a ka jamana na.\n23O kɔ, Ala y'a kɛ jugu dɔ wɛrɛ wilila Solomani kama. O tun ye Eliyada dencɛ ye, a tɔgɔ tun ko Erezɔn. Ale bolila ka bɔ a kuntigi Adadezɛri fɛ, n'o tun ye Soba masacɛ ye. 24A ye mɔgɔkolon dɔw lajɛn a yɛrɛ kɔrɔ, ale ka kɛ o jɛnkulu nin kuntigi ye. Dawuda tun be Adadezɛri ka kɛlɛdenw fagara tuma min na, a bolila ka taga sigi Damasi, ka kɛ Damasi kuntigi ye. 25Solomani ka tile bɛɛ la, ale kɛra Isirayɛlidenw jugu dɔ ye ka fara Adadi kan, min tun be to ka kojugu kɛ u la. Isirayɛlidenw koo tun man d'a ye fewu, k'a to masaya la Siri kunna.\nZerobowamu be muruti\n26Nebati dencɛ Zerobowamu ka bɔ Sereda, n'a tun ye Efarayimu kɔmɔgɔ ye, ale tun ye Solomani ka dakɔrɔsigiw dɔ ye. A bamuso tɔgɔ tun ko Seruya, firiyamuso tun lo. Ale lo tun wilila masacɛ kama.\n27A tun wilila masacɛ kama cogo min na, o filɛ: Solomani tun be yɔrɔ dɔ fara ni bɔgɔ ye k'a wili, ani k'a facɛ Dawuda ka ciin kogo bennin lɔ. 28Zerobowamu tun ye cɛɛ barikaman ni cɛfari ye. Solomani ye kanbelen nin ye baara la dɔrɔn, a y'a kɛ Yusufu ka somɔgɔw bɛɛ kuntigi ye fasobaara la. 29Loon dɔ la, Zerobowamu bɔra Zeruzalɛmu, a ye Siloka kira Aya kunbɛn sira kan. Forocakura tun b'a kaan na. U fila dama le tun be kongo nin kɔnɔ. 30Aya y'a ka forocakura nin minɛ k'a faran yɔrɔ tan ni fila. 31O kɔ, a y'a fɔ Zerobowamu ye ko: «E ka tan ta, bari Masaba, Isirayɛli ka Ala le y'a fɔ ten, ko a bena masaya bɔsi Solomani bolo ka Isirayɛlidenw tan kɔmɔgɔw ka kuntigiya di ele ma. 32Nga a ko ale ka baarakɛla Dawuda kama, deen kelen kɔmɔgɔw bena to Solomani fɛ, ani Zeruzalɛmu kosɔn, ale ye min woloma Isirayɛlidenw ka duguw bɛɛ cɛma. 33Ko ale bena o kɛ, bari u y'ale Masaba to yen ka taga Sidɔnkaw ka joo *Asitarite sɔn, ani mowabuw ka joo *Kemɔsi, ni amoniw ka joo *Milikɔmu, k'u ma sɔn ale ka fɔta ma ka baara tilennin kɛ ale ɲakɔrɔ, k'u ma sɔn k'ale ka sariya bato k'ale sago kɛ i n'a fɔ ale Solomani facɛ Dawuda. 34Ko ale tena mara nin si bɔsi a la, bari ale y'a kɛ masa ye a sii bɛɛ la, ale ka baarakɛla Dawuda kosɔn, ale tun ye min woloma, n'a fana sɔnna k'ale ka kuma, n'ale ka sariya bato. 35Nga ko ale bena masaya nin bɔsi a deen le bolo, ka Isirayɛliden tan kɔmɔgɔw di e ma. 36Ko ale bena deen kelen kɔmɔgɔw to Solomani dencɛ bolo, ale ka baarakɛla Dawuda kosɔn, janko ka masaya to a kɔmɔgɔ bolo tuma bɛɛ ale ɲakɔrɔ Zeruzalɛmu, ale ye min woloma k'a kɛ a ta ye. 37Ko ale bena ele Zerobowamu ta k'i kɛ masacɛ ye yɔrɔ bɛɛ la min bena diya i ye, ko i bena kɛ Isirayɛli ka masa ye. 38Ko n'i sɔnna k'ale sago kɛ, ka to ale ka sira kan, ka baaratilennin kɛ ale ɲakɔrɔ, k'ale ka sariyaw, n'ale ka kuma bato, i n'a fɔ ale ka baarakɛla Dawuda tun y'a kɛ cogo min na, ko ale bena to i fɛ, k'i kɔmɔgɔw ka masaya kɛ a be yiriwa kudayi, i n'a fɔ a y'a kɛ Dawuda ye cogo min na, ko ale bena Isirayɛli mara d'i ma. 39Ko ale bena Dawuda kɔmɔgɔw majigi ten, nga ko o tena kɛ tuma bɛɛ koo ye.»\n40Solomani tun b'a fɛ ka Zerobowamu faga. Nga, Zerobowamu wilila ka boli ka taga Ezipiti, masacɛ Sisaki fɛ ka to yen fɔɔ Solomani sara tuma min na.\n(Lok 2nan 9.29-31)\n41- Solomani ka kɛwali tɔw, a ka baara bɛɛ, n'a ka hakilitigiya, o be sɔrɔ Solomani ka loon o loon kibaru sɛbɛ kɔnɔ. 42Solomani ye masaya kɛ Isirayɛlidenw bɛɛ kunna Zeruzalɛmu saan bi naani kɔnɔ. 43O kɔ, a sara, u y'a suu don a faa Dawuda ka ciin kɔnɔ. A dencɛ Orobowamu sigir'a nɔɔ na masaya la.


Sar 10 AKKDC08 - Arɔn dencɛ Nadabu ni Abiyu y'u ka - Bible Search\nArɔn deen fila be jɛni\n1Arɔn dencɛ Nadabu ni Abiyu y'u ka wusulandagaw ta ka takami kɛ u kɔnɔ ka wusulan kɛ a kan, ka na n'o tasuma ye Masaba ɲakɔrɔ. U tun ma Masaba ka kuma jati, u ma tasuma nin bɔ Masaba ka sarakabɔyɔrɔ kan. 2O la, tasuma bɔra Masaba fɛ k'u halaki. U sara Masaba ɲakɔrɔ. 3Musa y'a fɔ Arɔn ye ko: «Masaba kaan tun be nin koo le ma a kumatuma na. A tun ko:\n‹Mɔgɔ minw be gwɛrɛ ne la,\nolu k'u janto ne ka Alaya la.\nBoɲa ka kan ka la ne kan bɛɛ ɲana.› »\nArɔn ma foyi fɔ.b 4Musa ye Arɔn facɛfitini Uziyɛli dencɛ Misayɛli ni Elisafan wele k'a fɔ u ye ko: «Aw ye gwɛrɛ ka na aw balimaw suu ta ka bɔ Ala ka sigiyɔrɔ ɲafɛ ka taga n'u ye jama sigiyɔrɔ kɔfɛ.» 5Olu gwɛrɛla k'u ta, u ka fɔrɔcababaw tun be u kanna, u tagara n'u ye jama sigiyɔrɔ kɔfɛ, i ko Musa y'a fɔ cogo min na. 6O kɔ, Musa y'a fɔ Arɔn n'a dencɛ Eleyazari ni Itamari ye ko: «Aw kan'a to aw kunsigi ka ɲagami, aw kana aw ka faniw faran, n'o tɛ, aw bena sa, ani Masaba bena dimi jama bɛɛ kɔrɔ fana. Masaba ye mɔgɔ minw halaki ni tasuma ye, aw ka olu suu kasiko to aw balimaw, Isirayɛliden tɔw bɛɛ bolo. 7Aw kana bɔ Ɲɔgɔnkunbɛn fanibugu daa la, n'o tɛ, aw bena sa, bari Masaba ka tulu mɔnna aw kan.» Musa ye min fɔ, u y'o kɛ.\nMinnifɛn fariman sariya\n8Masaba y'a fɔ Arɔn ye ko: 9«N'aw be don Ɲɔgɔnkunbɛn fanibugu kɔnɔ tuma min na, ele n'i dencɛw, aw kana duvɛn, walima minnifɛn fariman wɛrɛ min, n'o tɛ, aw bena sa. O ye sariya ye aw kɔmɔgɔw bɛɛ fɛ, min tena dabila abada, 10waasa min ye Ala ta ye, ani min t'a ta ye, aw ka se k'o faranfasi, ka se ka fɛnnɔgɔnin ni fɛnsaniyanin bɔ ɲɔgɔn na. 11Ne Masaba ye sariya minw bɛɛ di Isirayɛlidenw ma Musa barika la, aw k'u kalan olu bɛɛ la.»\n12- Arɔn dencɛ Eleyazari ni Itamari, minw tora nii na, Musa y'a fɔ Arɔn ni olu ye ko: «Suman saraka yɔrɔ minw be jɛni Masaba ye pewu, ni olu bɔra ka ban, aw k'o tɔɔ ta ka buru dilan n'a ye, fununan kana kɛ a la, k'a dumu sarakabɔyɔrɔ gɛrɛfɛ. O ye fɛɛn saniyanin ye kosɔbɛ. 13Aw k'a dumu yɔrɔ senuman dɔ la. I yɛrɛ n'i deenw niyɔrɔ lo ka bɔ sarakaw la minw be jɛni Masaba ye pewu. Masaba y'o le fɔ ne ye. 14- Disi min be fifa Masaba ɲafɛ, ale ni woto min ka kan ka bɔ, ele n'i dencɛw, n'i denmusow be se k'o fana dumu. Aw k'o dumu yɔrɔ dɔ la min saniyanin lo sariya faan fɛ. U kɛra i yɛrɛ n'i deenw niyɔrɔ ye ka bɔ Isirayɛlidenw ka jɛnɲɔgɔnya sarakaw la. 15Woto min ka kan ka bɔ, Isirayɛlidenw ka na n'o ye, ani disi min be fifa Masaba ɲakɔrɔ, ani tuluyɔrɔ jɛnitaw. U k'o fifa Masaba ɲafɛ. Olu bena kɛ e n'i deenw niyɔrɔ ye tuma bɛɛ, i ko Masaba y'a fɔ cogo min na.»\n16Bakɔrɔnin min tun kɛra hakɛ yafa saraka ye, Musa y'o koo ɲininga. A y'a mɛn ko u y'a jɛni ka ban. A dimina Arɔn dencɛ Eleyazari ni Itamari kɔrɔ, minw tora nii la. A y'u ɲininga ko: 17- «Mun na aw ma hakɛ yafa saraka nin sogo ɲimi Masaba sigiyɔrɔ la? Fɛɛn saniyanin lo kosɔbɛ. Masaba y'o di aw ma, janko aw ka yafa daali jama ye ale ɲafɛ u ka kojugu kama, a ka se ka yafa u ma. 18Saraka joli ma don Yɔrɔ Senuman na minkɛ, aw tun ka kan k'a sogo ɲimi Ala ka sigiyɔrɔ la, i ko ne tun y'a fɔ cogo min na.» 19Arɔn y'a fɔ Musa ye ko: «Isirayɛlidenw y'u ka hakɛ yafa saraka, n'u ka saraka jɛnita bɔ Masaba ɲakɔrɔ bii. Koo min fana ye ne sɔrɔ, e yɛrɛ b'o lɔn. Ni ne tun ye hakɛ yafa saraka sogo nin ɲimi bii, o tun bena diya Masaba ye wa?» 20Musa y'o mɛn tuma min na, a wasara.


Yezu ka kabako fɔlɔ | Yezu ka ɲɛnamaya\nYezu ka kabako fɔlɔ\nKƆƝƆYA, KANA DUGU LA\nYEZU YE JII YƐLƐMA K’A KƐ DIWƐN YE\nA tile saba ye nin ye Natanayɛli kɛra Yezu ka kalanden fɔlɔ dɔ ye. Sisan, Yezu n’a ka kalanden fɔlɔ dɔw tagara u ka mara la Galile, Kana dugu la. O be saheli fan fɛ. Natanayɛli bɔra o dugu lo la. Kana be sɔrɔ kuluyɔrɔ la, Yezu lamɔdugu Nazarɛti saheli fan fɛ. U y’u weele kɔɲɔya dɔ la o dugu la.\nYezu bamuso tun ye furuɲɔgɔnmaw ka denbaya terimuso dɔ ye. A fana tagara o kɔɲɔ na. N’a sɔrɔ ale fana tun be dɛmɛ donna walisa k’a janto mɔgɔ weeleninw na. Ayiwa, a y’a kɔrɔsi ko diwɛn banna ani a y’o fɔ Yezu ye ko: “U ka duvɛn banna.”—Zan 2:3.\nA tun b’a fɔra Yezu ye le ko a ka dɔ kɛ dɔ ye. Yezu y’a jaabi ni talen kuma dɔ ye ko: “Muso, e ni ne ka mun b’o la?” (Zan 2:4, NW). Ala lo ye Yezu kɛ Masa ye. O kosɔn, cikan fɛɛn o fɛɛn ɲɛsinna a ka baara ma, a ka ɲi k’o sɔrɔ ka bɔ Ala yɔrɔ. A bangebagaw n’a teriw man kan ka cii di a ma o koo la. Mariyamu ye koow to Yezu bolo ni hakilitigiya ye. A y’a fɔ baaradenw ye ko: “N’a ye fɛɛn o fɛɛn fɔ aw ye, aw k’o kɛ.”—Zan 2:5.\nJidaga wɔɔrɔ tun be yen ani jii litiri 40 tun be se ka don u kelen kelen bɛɛ kɔnɔ. Yezu y’a fɔ baaradenw ye ko: “Aw ka daga nunu fa jii la.” O kɔ, a y’a fɔ u ye ko: “Aw ka dɔ bɔ sisan ka taga di ɲamɔgɔ ma.”—Zan 2:7, 8.\nDumuniko ɲɛmɔgɔ y’a ye k’o diwɛn ka di kosɔbɛ. Nka a m’a lɔn ko kabako dɔ lo kɛra walisa k’o diwɛn sɔrɔ. A ye kɔɲɔcɛ weele k’a fɔ a ye ko: “O ɲɔgɔn na, mɔgɔ bɛɛ be bɔ ni duvɛn diman le ye fɔlɔ. Ni mɔgɔ weleninw be ɲini ka fa tuma min na, u be sɔrɔ ka bɔ ni duvɛn kumunin ye. Nga ele kɔni ye duvɛn diman mara fɔɔ sisan!”—Zan 2:10.\nO tun ye Yezu ka kabako fɔlɔ lo ye. A ka kalandenw y’o kabako ye tuma min na, u lara a la kosɔbɛ! O koo kɛnin kɔ, Yezu, n’a bamuso n’a lamɔfa deenw tagara Kapɛrnaum. O dugu be sɔrɔ Galile baji gɛrɛfɛ, tileben ni saheli cɛ.\nKɔɲɔya min kɛra Kana, o kɛra Yezu ka cidenya baara wagati juman lo la?\nTuma min na Yezu bamuso ye diwɛn kofɔ a ye, Yezu y’a jaabi cogo di?\nYezu ye kabako juman lo kɛ? O ye mun lo kɛ mɔgɔw la?\nA ci dɔ ma A ci dɔ ma Yezu ka kabako fɔlɔ\njy sap. 15 ɲɛɛ 40-41


Eze 48 AKKDC08 - «Ayiwa, Isirayɛli deen tan ni fila - Bible Search\nEze 47 Dan int\nJamana tilanko, kɔgɔdugu faan fɛ\n1«Ayiwa, Isirayɛli deen tan ni fila kɔmɔgɔ nunu n'u niyɔrɔw filɛ nin ye. Jamana kɔgɔdugu ɲafan fɛ, Dan kɔmɔgɔw niyɔrɔ daan bena kɛ sira ye min be tɛmɛ Etilɔn, ni Lebowamati, ani Asariyena, Damasi ni Amati maraw gɛrɛfɛ. K'a ta jamana kɔrɔn ɲafan fɛ daan na fɔɔ ka ta'a bila Kɔgɔjiba la, o bena kɛ u ka mara ye. 2-7Isirayɛli deenw kɔmɔgɔ nunu kelen kelen bɛɛ bena niyɔrɔ kelen sɔrɔ k'a ta kɔrɔn fɛ daan na ka ta'a bila tileben faan fɛ, Kɔgɔjiba daa la. O bena daminɛ kɔgɔdugu faan fɛ ka taga woroduru ɲafan fɛ ka tugu ɲɔgɔn na: Dan kɔmɔgɔw, ni Asɛri taw, ani Nɛfutali taw, ni Manase taw, ani Efarayimu taw, ni Urubɛn taw.\n8«Zuda kɔmɔgɔw ka mara daan na, k'a ta kɔrɔn fɛ ka taga tileben ɲafan fɛ, o yɔrɔ bena bila danna. A boɲa bena kɛ kilomɛtɛrɛ tan ni fila ani tilan ye, a jaɲa ni tɔw ta bena kɛ kelen ye ka bɔ kɔrɔn fɛ ka taga tileben fɛ. Masaba ka yɔrɔ bena sɔrɔ a cɛmancɛ la. 9Aw bena niyɔrɔ min bila danna ka kɛ Masaba ta ye, o jaɲa ka kɛ kilomɛtɛrɛ tan ni fila ani tilan ye, a boɲa ka kɛ kilomɛtɛrɛ duuru ye. 10O yɔrɔ senuman nin bena kɛ sarakalasebagagaw ta ye. A kɔgɔdugu ɲafan jaɲa bena kɛ kilomɛtɛrɛ tan ni fila ani tilan ye, a tileben ɲafan boɲa bena kɛ kilomɛtɛrɛ duuru ye, a kɔrɔn fɛ boɲa bena kɛ kilomɛtɛrɛ duuru ye, a worodugu ɲafan jaɲa bena kɛ kilomɛtɛrɛ tan ni fila ani tilan ye. Masaba ka yɔrɔ bena sɔrɔ a cɛmancɛ la. 11O yɔrɔ bena kɛ Sadɔki kɔmɔgɔ sarakalasebagaw ta ye, minw y'u yɛrɛ di Ala ma, k'u ka baara kɛ ni tilenninya ye, n'u ma jɛngɛ i ko Levi kɔmɔgɔ tɔw tuma min na Isirayɛlidenw jɛngɛna. 12Sigiyɔrɔ dɔ ka kan ka bila danna ka kɛ yɔrɔ ye min saniyanin be kosɔbɛ Levi kɔmɔgɔw ka mara gɛrɛfɛ. 13Levi kɔmɔgɔw niyɔrɔ ni sarakalasebagaw ta bena kɛɲɛ ɲɔgɔn ma. U niyɔrɔ jaɲa bena kɛ kilomɛtɛrɛ tan ni fila ani tilan ye, u boɲa, kilomɛtɛrɛ duuru. 14O yɔrɔw si man kan ka feere, walima ka falen. O ye jamana yɔrɔɲuman ɲuman le ye, a man kan ka don mɔgɔ wɛrɛ bolo bari, a bilanin be Masaba ye.\n15«O yɔrɔ min tora n'a boɲa ye kilomɛtɛrɛ fila ni tilan ye, a jaɲa ka kɛ kilomɛtɛrɛ tan ni fila ni tilan ye, o yɔrɔ nin bena kɛ dugu n'a kɔnɔ mɔgɔw ka sigiyɔrɔw ye, ni dugu laminiyɔrɔw. Dugu nin bena sigi a cɛmancɛ la. 16A kɛɲɛ filɛ nin ye: A faan naani nunu bɛɛ jaɲa bena kɛ kelen ye, kilomɛtɛrɛ fila ni mɛtɛrɛ kɛmɛ fila ni bi duuru duuru ye. 17Kɛnɛ min bena dugu lamini a faan naani bɛɛ la, o jaɲa be kɛ mɛtɛrɛ kɛmɛ ni mugan ni duuru duuru ye.\n18«O yɔrɔ tɔɔ min be Ala ka yɔrɔ gɛrɛfɛ, o boɲa be kɛ kilomɛtɛrɛ duuru ye kɔrɔn fɛ ani kilomɛtɛrɛ duuru, tileben fɛ. O yɔrɔw sɛnɛfɛnw bena kɛ dugu kɔnɔ baarakɛlaw ka balofɛn ye. 19Dugu kɔnɔ baarakɛla minw ben'a sɛnɛ, olu bena bɔ Isirayɛli deen tan ni fila kɔmɔgɔ bɛɛ la. 20O yɔrɔ min bilara Masaba ani dugu ka sigi kama. O faan naani bɛɛ jaɲa bena kɛ kelen ye: kilomɛtɛrɛ tan ni fila ni tilan tilan ye. 21A tɔɔ min tora, o bena kɛ ɲamɔgɔ ta ye. A ka mara bena sɔrɔ Ala ka yɔrɔ ni dugu sigiyɔrɔ faan fila bɛɛ la. A daan ye kilomɛtɛrɛ tan ni fila ani tilan ye, k'a bɔ o yɔrɔ la ka taga se kɔrɔn fɛ daan ma, ani ka taga tileben faan fɛ fɔɔ ka taga se Kɔgɔjiba daa la. O la, yɔrɔ min dira Matigi ma, ani Alabatoso yɔrɔ senuman bena kɛ jamana yɔrɔ cɛmancɛ la, min bilara danna. 22O la, Levi kɔmɔgɔw ka mara ni dugu sigiyɔrɔ bena kɛ ɲamɔgɔ ka dugukolo cɛmancɛ la. A ka dugukolo bena sɔrɔ Zuda ni Bɛnzamɛn kɔmɔgɔw ka maraw cɛ.\nJamana tilanko, worodugu faan fɛ\n«Bɛnzamɛn kɔmɔgɔw niyɔrɔ bena bɔ kɔrɔn fɛ ka taga se tileben fɛ. 23-27Isirayɛli deenw kɔmɔgɔ tɔw kelen kelen bɛɛ bena niyɔrɔ kelen sɔrɔ k'a ta kɔrɔn fɛ daan na ka ta'a bila tileben faan fɛ, Kɔgɔjiba daa la. O bena daminɛ kɔgɔdugu faan fɛ ka taga woroduru ɲafan fɛ ka tugu ɲɔgɔn na: Bɛnzamɛn kɔmɔgɔw, ni Simeyɔn taw, ani Isakari taw, ni Zabulɔn taw, ani Gadi taw. 28Gadi kɔmɔgɔw ka mara worodugu ɲafan daan be tɛmɛ Tamari ka taga worodugu ɲafan fɛ fɔɔ ka taga se Meribakadɛsi jiyɔrɔ la, ka taga Ezipiti kɔɔ daa la fɔɔ ka taga se a donyɔrɔ la Kɔgɔjiba la.\n29«Aw ka kan ka jamana nin le tilan Isirayɛli deen tan ni fila kɔmɔgɔw cɛ k'u niyɔrɔw d'u ma cogo min na, o lo.» Matigi, Masaba le ko ten.\nZeruzalɛmu donda tan ni fila\n30- Dugu dondaw filɛ nin ye. K'a daminɛ dugu kɔgɔdugu ɲafan kogo la, min jaɲa ye kilomɛtɛrɛ fila ni mɛtɛrɛ kɛmɛ fila ni bi duuru ye, 31Isirayɛli deen tan ni fila nunu tɔgɔw bena la dugu dondaw kan. Daa saba bena kɛ kɔgɔdugu ɲafan fɛ: Urubɛn ka daa, ni Zuda ka daa, ani Levi ka daa. 32Dugu kɔrɔn fɛ kogo min jaɲa ye kilomɛtɛrɛ fila ni mɛtɛrɛ kɛmɛ fila ni bi duuru ye, daa saba bena kɛ o faan fɛ fana: Yusufu ka daa, ni Bɛnzamɛn ka daa, ani Dan ka daa. 33Dugu worodugu ɲafan min kogo jaɲa ye kilomɛtɛrɛ fila ni mɛtɛrɛ kɛmɛ fila ni bi duuru ye, daa saba bena kɛ o faan fɛ: Simeyɔn ka daa, ni Isakari ka daa, ani Zabulɔn ka daa. 34Dugu tileben fɛ, min kogo jaɲa ye kilomɛtɛrɛ fila ni mɛtɛrɛ kɛmɛ fila ni bi duuru ye, daa saba bena kɛ o faan fɛ fana: Gadi ka daa, ni Asɛri ka daa, ani Nɛfutali ka daa. 35Dugu laminikogo jaɲa bena kɛ kilomɛtɛrɛ kɔnɔntɔn ye. Kabini o loon na, dugu nin tɔgɔ bena la ko: «Masaba b'o yɔrɔ la.»


Sad 30 AKKDC08 - «Ne ye duba ni danga minw bɛɛ fɔ aw - Bible Search\nSad 29 Sad 31\nIsirayɛlidenw bena segi Masaba ma\n1«Ne ye duba ni danga minw bɛɛ fɔ aw ye, n'o koow bɛɛ kɛra aw la tuma min na, Masaba aw ka Ala y'aw yɛrɛkɛ siya wɛrɛw cɛma yɔrɔ min na, aw bena miiri o la. 2Aw, n'aw deenw bena segi ka sɔn Masaba ma ani k'a sago kɛ n'aw dusu n'aw see bɛɛ ye, ka kɛɲɛ ni ne ka kuma bɛɛ ye, ne be min fɔra aw ye bii. 3Masaba aw ka Ala bena aw ta ɲa tugu, a bena makari aw la, ani k'aw lajɛn ka bɔ siya wɛrɛw bɛɛ cɛma, a tun ye aw jɛnsɛ yɔrɔ minw na. 4Hali n'aw be dugukolo daan na, Masaba aw ka Ala bena taga aw yɔrɔ ɲini k'aw lajɛn, 5ka segi n'aw ye aw bɛmaw ka jamana na. Aw bena o kɛ aw ta ye, ani Masaba bena aw ta ɲa ka tɛmɛ aw bɛmaw ta kan, k'aw caya ka tɛmɛ u kan fana.\n6«Masaba aw ka Ala yɛrɛ bena aw dusu saniya, n'aw kɔmɔgɔw taw, janko a koo ka diya aw ye tigitigi, o la, aw bena se ka balo. 7Masaba aw ka Ala bena danga nunu bɛɛ bila aw juguw kan, minw ye aw kɔniya ani k'aw tɔɔrɔ. 8Aw kɔni, aw ben'a sago kɛ kura ye, ne b'a ka kuma minw bɛɛ fɔra aw ye bii, aw bena o bato. 9O tuma na, Masaba aw ka Ala bena aw ka kokɛtaw bɛɛ ɲa. Aw bena deen caaman sɔrɔ, aw ka begɛnw n'aw ka sumanw bena caya. A diyara Masaba ye cogo min na ka ɲumanya kɛ aw bɛmaw ye, o cogo kelen na, a bena diya a ye ka koɲuman kɛ aw fana ye, 10ni aw sɔnna ka kɔsegi a ma n'aw dusu, n'aw yɛrɛ bɛɛ ye, k'a sago kɛ k'a ka kumaw n'a ka fɔtaw bato, minw bɛɛ koo fɔra sariyasɛbɛ nin kɔnɔ.\nAla ka kuma yɔrɔ man jan\n11«Ne be min fɔra aw ye bii, o man gwɛlɛ aw ma, ani a yɔrɔ man jan aw la fana. 12- A te sankolo la ni aw ka kan k'a fɔ ko: ‹Jɔn bena yɛlɛ sankolo la ka ta'a yɔrɔ ɲini ka n'a fɔ an ye, waasa an ka se k'a mara?› 13A te kɔgɔji kɔfɛ fana ni aw ka kan k'a fɔ ko: ‹Jɔn bena kɔgɔji tigɛ ka ta'a yɔrɔ ɲini, ka n'a fɔ an ye, waasa an ka se k'a mara?› 14Ayi, kuma nin be aw tulo kɔrɔ, a yɔrɔ yɛrɛ man jan aw la, a b'aw daa la, ani a b'aw kɔnɔ janko aw ka se k'a bato.\n15«A filɛ, ne be sii ni hɛrɛ sɔrɔcogo, ni saya ni tɔɔrɔ sɔrɔcogo yira aw la bii. 16N b'a ɲini aw fɛ bii, ko Masaba aw ka Ala koo ka diya aw ye, aw ka taama a ka siraw kan, k'a ka kumaw bato, ani a ka sariyaw n'a ka landaw, janko aw ka sii sɔrɔ ani ka caya. Aw bena don jamana min kɔnɔ k'a kɛ aw ta ye, Masaba aw ka Ala bena hɛrɛ kɛ aw ye o yɔrɔ la. 17Nga n'aw y'aw kɔɔ d'a ma, ni aw ma mɛnni kɛ a fɛ, n'aw y'a to u y'aw nigɛ ka taga fɛɛn wɛrɛw bato, ani ka baara kɛ u ye, 18ne b'aw lasɔmi bii, ko aw bena tunu pewu. Aw tena sigi ka mɛn o jamana nin kɔnɔ aw be ɲini ka Zurudɛn baji tigɛ ka don min kɔnɔ, k'a kɛ aw ta ye.\n19«Ɔnhɔn, ne b'a fɔ aw ye bii, sankolo ni dugukolo ye ne seerew ye aw kama. Ne ye sii sɔrɔcogo, ni sayako fɔ aw ye, ni dubaw ani danga sɔrɔcogo. Aw ka sii sɔrɔko kɛ waasa aw ka se ka to nii na, aw n'aw kɔmɔgɔw, 20- aw ka Masaba aw ka Ala koo diya aw ye, ani k'a ka fɔta mɛn, aw nɔrɔnin ka to a la. O la, Masaba ye layidu ta aw bɛma Ibrayima, ni Isiyaka, ani Yakuba ye, ko a bena jamana min d'u ma, aw bena to sii la, ka saan caaman kɛ o kɔnɔ.»


Ebu 3 AKKDC08 - O kosɔn, n badenw, Ala ye aw minw wele - Bible Search\nEbu 2 Ebu 4\nKrista lɔyɔrɔ ka bon ni Musa ta ye\n1O kosɔn, n badenw, Ala ye aw minw wele k'aw kɛ a taw ye, aw ka Yezu filɛ, min ye Ala ka ciden, ni sarakalasebagaw kuntigiba ye Ala ka sira la an be min koo fɔ. 2- Yezu kɛra kantigi ye Ala ɲakɔrɔ a ka baara bɛɛ la i n'a fɔ Musa tun kɛra kantigi ye a ka baara bɛɛ la Ala ka soo kɔnɔ cogo min na. 3Bonlɔbaga be tɔgɔ sɔrɔ ka tɛmɛ a ka boon lɔnin kan cogo min na, o cogo kelen na, Yezu lɔyɔrɔ ka bon ni Musa ta ye. 4Ayiwa, boon bɛɛ n'a lɔbaga lo, nga fɛɛn bɛɛ lajɛnnin danbaga ye Ala le ye. 5Musa kɔni kɛra baarakɛla kantigi ye koo bɛɛ la Ala ka soo kɔnɔ. Ala ka dalaminɛ tun lo. Nga Krista min ye Ala Dencɛ ye, ale kɛra kantigi ye Ala ka soo kunna. 6An y'an jigi la fɛɛn min kan, n'an y'an jaa gwɛlɛya ka la o la kosɔbɛ, anw be kɛ a ka somɔgɔw ye.\nAla ka hɛrɛ sɔrɔko\n7O kama, Nii Senuman y'a fɔ ko:\n«N'aw y'a kaan mɛn bii,\n8aw kana aw dusu gwɛlɛya\ni ko muruti waati la,\nkɔrɔbɔlilon na kongokolon kɔnɔ.\n9O yɔrɔ la, aw faaw murutira ne Ala ma ka n kɔrɔbɔ.\nK'a sɔrɔ ne ye koo min bɛɛ kɛ saan bi naani kɔnɔ,\nu y'o ye.\n10O le y'a to ne dimina u kɔrɔ,\nn y'a fɔ ko nunu kɔni be to fili la tuma bɛɛ,\nu ma ne ka sira lɔn fɔlɔ.\n11- Dimikojugu fɛ, ne y'a fɔ k'a gwɛlɛya ko\nu tena sɔrɔ ka don n ka lafiɲɛyɔrɔ la.»\n12O tuma na n badenw, aw bɛɛ k'aw yɛrɛ minɛ aw si kana kɛ mɔgɔjugu ye, lanabaliya kan'a kɛ aw be ban Nitigi Ala la. 13Nga aw ka ɲɔgɔn ladi loon o loon hali n'o ka kan ka kɛ waatijan koo ye, min be fɔ ko bii, janko hakɛ kana mɔgɔ si bila tulogwɛlɛya la. 14An daminɛna ni jigi min ye, n'an tora o kan fɔɔ a daan na, o tuma na, an ye Krista taamaɲɔgɔnw ye. 15- A fɔra Ala ka kuma na ko:\n«N'aw ye Ala kumakan mɛn bii,\naw kana aw dusu gwɛlɛya\ni ko aw faaw murutira Ala ma cogo min na.»\n16Mɔgɔ jumɛnw le ye Ala kumakan mɛn ka muruti? Musa bɔra ni minw bɛɛ ye Ezipiti jamana na, olu lo. 17Ala dimina jɔnw le kɔrɔ saan bi naani kɔnɔ? Minw ye hakɛ kɛ n'u suuw tora kongokolon kɔnɔ, olu lo. 18- A ko jɔnw le tena don ale ka yɔrɔ labɛnnin na ka lafiɲɛ? Olu mɔgɔmurutininw tɛ wa? 19O la, an b'a yera fana k'u ka lanabaliya kosɔn, u ma se ka don.


Lok 2nan 17 AKKDC08 - Aza dencɛ Zozafati sigir'a nɔɔ na - Bible Search\nLok 2nan 16 Lok 2nan 18\nLok 2nan 17\nZozafati ka koo\n(Mas fɔlɔ 15.24; 22.41-45)\n1Aza dencɛ Zozafati sigir'a nɔɔ na masaya la. A tun y'a ka fanga boɲa ka tɛmɛ Isirayɛli mara ta kan. 2A ye kɛlɛdenw sigi Zuda mara dugu barikamanw bɛɛ kɔnɔ, ka kɛlɛdenw ka jɛnkuluw sigi Zuda mara la, ani Efarayimu mara duguw la a facɛ Aza tun ye o minw minɛ.\n3Masaba tora Zozafati fɛ, bari a tun tugur'a bɛma Dawuda kɔ k'a ka sirakɔrɔw ta. A ma *Baali ɲininga. 4A y'a facɛ ka Ala le ɲini k'a ka sariyaw bato, a ma Isirayɛli mara mɔgɔw ka kɛwaliw ɲɔgɔn kɛ. 5Masaba ye masaya sabati a bolo. Zuda mara mɔgɔw bɛɛ tun be to ka na ni boɲafɛnw ye k'o d'a ma fɔɔ a ye nafolo ni boɲa sɔrɔ kosɔbɛ. 6Masaba ka koo jiidir'a kɔnɔ kosɔbɛ. A ye sɔnnikɛyɔrɔw ani *Asera jaaw bɔ Zuda mara la. 7A ka masaya saan sabanan na, a y'a ka mɔgɔbabaw Bɛnayili, ni Obadiya, ni Zakari, ani Netanɛli ni Mikayawu ci Zuda mara duguw la ka mɔgɔw kalan. 8Levi kɔmɔgɔ dɔw farala u kan: Semayawu ni Netaniyawu, ani Zebadiyawu ni Azayɛli, ani Semiramɔti ni Yonatan, ani Adoniyawu, ni Tobiyawu, ani Tobadoniya, ani sarakalasebagaw Elisama ni Zoramu. 9U ye Zuda mara mɔgɔw kalan ni Masaba ka sariyasɛbɛ b'u bolo. U ye Zuda mara duguw bɛɛ munumunu ka jama kalan.\nZozafati ka fanga\n10Masaba ɲasiran ye Zuda mara lamini jamanaw bɛɛ minɛ. U ma sɔn ka kɛlɛ kɛ ni Zozafati ye tugu. 11Filisi dɔw nana boɲafɛnw di Zozafati ma, ka warigwɛ d'a ma k'u ka lɛnpo sara. Arabuw nana begɛnmisɛnw d'a ma: sagajigi waa wolonwula ni kɛmɛ wolonwula (7 700), ani bakɔrɔnin waa wolonwula ni kɛmɛ wolonwula.\n12Zozafati tun be fanga sɔrɔla ka taga ɲa tuma bɛɛ. A ye kɛlɛdenw sigiyɔrɔw lɔ, ka minanw maraduguw sigi Zuda mara la. 13Fɛɛn caaman maranin tun b'a fɛ Zuda mara duguw kɔnɔ. Cɛfari ɲanamanw fana tun b'a fɛ Zeruzalɛmu. 14U mɔgɔda filɛ ka kɛɲɛ n'u ka gwasow ye: Minw ye kɛlɛden mɔgɔ waa kelen kelen kuntigiw ye Zuda kɔmɔgɔw cɛma, olu filɛ: Adina tun ye cɛfari mɔgɔ waa kɛmɛ saba (300 000) kuntigi ye. 15Yowana tun be ale gɛrɛfɛ, a tun be mɔgɔ waa kɛmɛ fila ni bi seegi (280 000) kunna, 16Zikiri dencɛ Amasiya tun be ale gɛrɛfɛ. A y'a yɛrɛ di Masaba ma. A tun be mɔgɔ waa kɛmɛ fila (200 000) kunna. 17Bɛnzamɛn kɔmɔgɔw cɛma, cɛfari Eliyada tun be yen. Ale tun be mɔgɔ waa kɛmɛ fila kunna, kalaw ni nigɛkunbɛnnanw tun b'u fɛ. 18Yozabadi tun be ale gɛrɛfɛ. A tun be mɔgɔ waa kɛmɛ ni bi seegi (180 000) kunna, minw labɛnnin lo kɛlɛ kama. 19Mɔgɔ minw tun be masacɛ Zozafati ka baara la, olu le ye nunu ye. U be danna ni a ye minw bila Zuda mara dugu barikamanw kɔnɔ.


Zoz 4 AKKDC08 - Jama bɛɛ tɛmɛna ka ban Zurudɛn baji - Bible Search\nZoz 3 Zoz 5\nKabakuru tan ni fila ka koo\n1Jama bɛɛ tɛmɛna ka ban Zurudɛn baji kɔfɛ tuma min na, Masaba y'a fɔ Zozuwe ye ko 2a ka mɔgɔ tan ni fila woloma k'u bɔ jama cɛma, sokala o sokala mɔgɔ kelen. 3Ko a k'a fɔ olu ye ko u ka kabakuru deen tan ni fila ta, sarakalasebaga nunu lɔyɔrɔ la baa dingɛ cɛmancɛ la, ka taga ni o kabakuru nunu ye k'u bila u ka layɔrɔ la. 4Zozuwe ye mɔgɔ tan ni fila nunu wele, a tun ye minw woloma ka bɔ Isirayɛlidenw cɛma, mɔgɔ kelen kelen sokalaw bɛɛ la, 5k'a fɔ u ye ko: «Aw ye tɛmɛ Masaba aw ka Ala ka layidu taamasiɲɛ kɛsu ɲafɛ Zurudɛn baji cɛmancɛ la, aw kelen kelen bɛɛ ka kabakuru ɲun k'a bila aw gaman kan ka kɛɲɛ ni Isirayɛlidenw ka sokalaw daa ye, 6janko o ka kɛ taamasiɲɛ ye aw fɛ. Loon min na n'aw deenw y'aw ɲininga ko nin kabakuru nunu kɔrɔ ye mun le ye, 7o tuma na, aw bena to k'u jaabi ko u tun be Zurudɛn baji tigɛra tuma min na ni Masaba ka layidu taamasiɲɛ kɛsu ye, ko Zurudɛn baji tun tigɛra ka lɔ. A kɛra ten, kabakuru nunu bena kɛ hakilijigifɛn ye Isirayɛlidenw fɛ tuma bɛɛ.» 8Zozuwe tun ye min fɔ Isirayɛlidenw ye, u y'o kɛ. U ye kabakuru tan ni fila ta Zurudɛn baji dingɛ cɛmancɛ la ka kɛɲɛ ni Isirayɛlidenw ka sokalaw daa ye i ko Masaba tun y'a fɔ Zozuwe ye cogo min na. U y'u ta ka taga u bila u layɔrɔ la.\n9Zozuwe ye kabakuru tan ni fila ta k'u koori ɲɔgɔn kan Zurudɛn baji dingɛ cɛmancɛ la, Ala ka layidu taamasiɲɛ kɛsu tabagaw lɔyɔrɔ la. Kabakuru nunu be yen halibi.\n10Sarakalasebaga minw ye kɛsu nin ta, olu lɔra Zurudɛn baji dingɛ cɛmancɛ la, fɔɔ jama ye Masaba ka fɔta bɛɛ kɛ ka ban, a tun ye min fɔ Zozuwe ye, i ko Musa tun y'a fɔ a ye cogo min na. O kɔ, jama bɛɛ banbana ka baa nin tigɛ.\n11Jama bɛɛ tigɛra ka ban tuma min na, kɛsu nin n'a tabagaw bɔra ka bila jama ɲafɛ. 12Urubɛn kɔmɔgɔw ni Gadi kɔmɔgɔw ani Manase kɔmɔgɔw tilancɛ kelen bilara Isirayɛliden tɔw ɲafɛ n'u ka kɛlɛkɛminanw ye, i ko Musa tun y'a fɔ u ye cogo min na. 13Kɛlɛden minw tun ye Zurudɛn baji tigɛ Masaba ɲakɔrɔ Zeriko kɛnɛba la, olu tun be mɔgɔ waa bi naani ɲɔgɔn bɔ. 14O loon na, Masaba ye Zozuwe boɲa kosɔbɛ Isirayɛlidenw bɛɛ ɲakɔrɔ, u tun sirann'a ɲa i n'a fɔ u tun be siran Musa ɲa cogo min na a sii bɛɛ la.\n15O kɔ, Masaba y'a fɔ Zozuwe ye ko: 16«A fɔ sarakalasebagaw ye minw be ne ka layidu taamasiɲɛ kɛsu ta, k'u ka bɔ baa dingɛ nin kɔnɔ.» 17Zozuwe y'a fɔ sarakalasebaga nunu ye k'u ka bɔ baa dingɛ nin kɔnɔ. 18U bɔra baa dingɛ cɛmancɛ la ni kɛsu nin ye ka na se kɛnɛma. U seen bilatɔ kɛnɛma, baji segir'a nɔɔ na ka yɔrɔ bɛɛ fa fɔɔ ka se baa dagolo la. 19Jama tun ye Zurudɛn baji tigɛ saan kalo fɔlɔ tile tannan loon, ka na sigi Giligali, Zeriko kɔrɔn ɲafan fɛ.\n20U tun ye kabakuru tan ni fila minw ta Zurudɛn baji dingɛ kɔnɔ, Zozuwe ye olu minɛ k'u bila ɲɔgɔn kan Giligali. 21O kɔ, a y'a fɔ Isirayɛlidenw ye ko: «Loon min na n'aw deenw ye u wolobagaw ɲininga ko kabakuru nunu kɔrɔ ye mun ye, 22aw k'a fɔ u ye ko: ‹Zurudɛn jii tun tigɛra, Isirayɛlidenw donn'a dingɛ kɔnɔ k'a tigɛ, a janin.› 23Bari Masaba aw ka Ala tun ye Zurudɛn baji kɛ a tigɛra, aw bɛɛ tɛmɛna, i n'a fɔ a tun ye Buruku kɔgɔji kɛ cogo min na k'a tigɛ, an bɛɛ tɛmɛna. 24O la, dugukolo kan siyaw bɛɛ ka se k'a lɔn ko fanga be Masaba bolo, aw fana ka se ka siran Masaba aw ka Ala ɲa tuma bɛɛ.»


Lok 2nan 5 AKKDC08 - Solomani ye baara minw bɛɛ kɛ - Bible Search\nLok 2nan 4 Lok 2nan 6\nLok 2nan 5\n1- Solomani ye baara minw bɛɛ kɛ Masaba ka soo kama, o banna tuma min na, a facɛ Dawuda tun ye fɛɛn minw di Ala ma, a ye olu ta ka don n'u ye k'u bila Ala ka soo nafolo marayɔrɔw la, a sanu fara a warigwɛ kan, ani minanw bɛɛ.\nMasaba ka layidu taamasiɲɛ kɛsu\n(Mas fɔlɔ 8.1-13)\n2- Solomani ye Isirayɛli cɛkɔrɔbaw, ni Isirayɛlideen tan ni fila kɔmɔgɔw ka ɲamɔgɔw, ni Isirayɛlidenw ka gwatigiw bɛɛ lajɛn Zeruzalɛmu, janko ka Masaba ka layidu taamasiɲɛ kɛsu ta Dawuda ka ciin kɔnɔ min ye *Siyɔn ye, ka na n'a ye. 3Isirayɛli cɛdenw bɛɛ ye ɲɔgɔn lajɛn masacɛ gɛrɛfɛ, *Gwatakɔrɔsigi ɲanagwɛ la, kalo wolonwulanan na. 4Isirayɛli cɛkɔrɔbaw bɛɛ sera tuma min na, Levi kɔmɔgɔw ye kɛsu nin ta 5ka na n'a ye, ani Ɲɔgɔnkunbɛn fanibugu, ani u tun be to ka baara kɛ Ala ye ni minan minw bɛɛ ye fanibugu nin kɔnɔ. Levi kɔmɔgɔ sarakalasebagaw le y'u ta ka na n'u ye. 6Isirayɛli jama bɛɛ min tun lajɛnna masacɛ Solomani fɛ, olu ni masa Solomani lɔra kɛsu nin ɲafɛ. U ye sagaw ni misi minw kɛ saraka ye, u tun te se ka jati u ka cayakojugu fɛ. 7Sarakalasebagaw ye kɛsu nin ta ka ta'a bila a bilayɔrɔ la Alabatoso boon saniyanin nin kɔnɔ, Ala ka sigiyɔrɔ la, *serubɛn jaa nunu gamanw jukɔrɔ. 8U gamanw tun wilinin lo kɛsu nin bilayɔrɔ sanfɛ, ka kɛsu nin, n'a talɔgɔw datugu. 9O lɔgɔ nunu tun ka janjan kosɔbɛ, fɔɔ u dakunw tun be ye boon saniyanin nin ɲafɛ, nga k'i to kɛnɛma, i tun te se k'u ye. U tora yen fɔɔ ka na se bii. 10- Walaka fila dama le tun be kɛsu nin kɔnɔ, Musa tun ye minw don a kɔnɔ *Orɛbu kulu kɔrɔ, tuma min na Masaba tun bɛnna ni Isirayɛlidenw ye u bɔnin kɔ Ezipiti jamana na.\n11Sarakalasebagaw bɔra Yɔrɔ Senuman na. O y'a sɔrɔ sarakalasebaga minw tun be yen, u kɛra jɛnkulu o jɛnkulu mɔgɔw ye, u bɛɛ tun y'u yɛrɛ saniya. 12Levi kɔmɔgɔ minw bɛɛ tun kɛra dɔnkililabagaw ye, Azafu ni Eman ani Yedutun, n'u deenw, n'u balimaw, tun be ni faniɲumanw ye u kaan na. U tun lɔnin be sarakabɔyɔrɔ kɔrɔn fɛ, ni nigɛ gositaw, ni gɔniw, ani kolonjow b'u bolo. Sarakalasebaga kɛmɛ ni mugan tun lɔnin be u gɛrɛfɛ n'u be buru fiyɛra. 13- Buru fiyɛbagaw ani dɔnkililabagaw tun be jɛn ka Masaba tanu ani k'a fo. N'u ye buru fiyɛ, ka nigɛ gosi, ani ka fɔlikɛminan dɔ wɛrɛw fɔ tuma min na, u be Masaba tanu k'a fɔ ko:\n«A ka ɲi,\na ka ɲumanya te ban abada.»\nO waati la, sankaba ye Masaba ka soo fa. - 14Sarakalasebagaw tun te se ka to yen k'u ka baara kɛ sankaba nin kama, bari Masa Ala ka nɔɔrɔ tun y'a ka soo nin fa.